وتووێژ لەگەڵ هونەرمەندی گرافیست ئاسۆ مامزادە | Roji Kurd ڕۆژی کورد\nماڵەوە تایبه‌ت وتووێژ لەگەڵ هونەرمەندی گرافیست ئاسۆ مامزادە\nوتووێژ لەگەڵ هونەرمەندی گرافیست ئاسۆ مامزادە\nبابەتی بەردەستت، وتووێژی گەورەژووری ڕاوێژە لە تۆڕی کۆمەڵایەتیی تلێگرام کە لە ڕێکەوتی ١١ و ١٢ و ١٤ی خاکەلوێوەی ١٣٩٥ی هەتاوی (٢٧١٦ی کوردی) لەگەڵ هونەرمەندی گرافیستی کورد، ئاسۆ مامزادە لەسەر مژاری (کورد و هونەری گرافیک و بەرهەمەکانی هونەرمەند ئاسۆ مامزادە) بە پێشکەشکاریی ئیمان مورادوەیسی، چالاکی سیاسی، ئەنجام دراوە.\nڕاوێژ: زۆرسپاس مامۆستا ئەگەر پێتان باش بێ باسی ئەمشەومان بە ناساندنی خۆتان بۆ هاورێیانمان دەست پێ بکەین هەرچەند بەڕێزتان و کارەکانتان بۆ هەموو تاکێکێی کورد ناسراون؟\nمامزادە: من لە ٢١ی مارسی ١٩٨٢ واتە ١ی خاکەلێوەی ١٣٦١ لە شاری بۆکان لە بنەماڵەیەکی کوردپەروەر و هونەر پەروەر لەدایکبووم. هەر دوک باپیرەکانم بەیتبێژ و حەیرانبێژ بوون و هەر لە منداڵییەوە گوێم لەگەڵ هەست و فەزا و موزیکی کوردانە ئاشنا بووە .\nباپیرم لە لای باوکمەوە هەر لە ژیاندا ماوە و بە عەوڵا شوان ناسراوە و کاک سەلاحی خزریش بەرنامەیەکی لەگەڵ ساز کرد کە لە کوردسات بڵاو بۆوە. بۆیە باسی ئەوانە دەکەم چونکە ئەو فەزایە کاریگەریی زۆریی بووە لەسەر دروستبوون و ڕەگ داکوتانی هەرچی زیاتری هەستی نیشتمان پەروەری لە ناخم دا. بنەماڵەکەم زۆر پشتگیرییان کردووم و لەوکاتەوەی زانیم بەهرەیەکی تایبەتم هەیە، هەستم کرد و بڕیارم دا بیخەمە خزمەتی گەل و نیشتمانەکەم، بە دڵنیاییشەوە تا دەمرم هەر لەسەر ئەم ڕێبازە لانادەم، بە دڵنیایی بیر لەوە دەکەمەوە لە ئاستی جیهانیش دا پڕۆژەم هەبێت بەڵام تا نەتەوەکەم پێویستیی پێم بێت پێم کارێکی ناڕەوایە، مەگەر ئەوەی کە لە پڕۆژە جیهانییەکانیش دا خزمەتی وڵاتەکەم بکەم. ڕاستە هونەر سنوور ناناسێت، بەڵام هونەرمەند دەیناسێت بەتایبەت بۆ نەتەوەی بێ دەوڵەت هونەرمەند دەبێ بیناسێت.\nڕاوێژ: سەرەتا حەز دەکەین کەمێکمان بۆ لە هونەری گرافیک بدوێن؟ مێژووی ئەو هونەرە لە کوێوە هاتووە و چیە؟\nمامزادە: ناساندنی گڕافیک زۆری دەوێت و بەداخەوە زۆر بە سەقەتییش لە زانکۆ و پەیمانگەکانی باشوور دا جێ کەوتووە. گڕافیک بە شێوە و واتا ئەوڕۆییەکەی بە فەرمی لە\nسەرەفشنشدغ 1900 هاتە ناو جیهانی هونەرەوە. بەڵام مێژوویەکی دوور و درێژتری هەیە. یانی دەتوانین تەنانەت هێڵکارییەکانی سەر ئەشکەوتەکانیش بە گرافیک ناو ببەین. گرافیک خۆی لە وشەی یۆنانیی graphikos وەرگیراوە، بە واتای تەرح لیدان و سکێچ لێدان. بەڵام لە ناوەرۆک دا ئامانجی گەیاندنی پەیامە بە کورتترین ڕێگا بە بەردەنگ کە دیزاینی لۆگۆ، پۆستیر، کاتالۆگ، لێبڵی سەر قوتوو و هەموو بەرهەمە تیجاریەکان و تیتڕاژی فیلم و دیزاینی گۆڤار و کتێب و زۆر شتی تر دەگرێتەوە.\nڕاوێژ: لە درێژەی پرسیاری پێشوودا ویستم بپرسم، هونەری گرافیک چۆن دەتوانی بە گشتی کاریگەری لەسەر کۆمەڵگای مرۆڤایەتی هەبێ؟\nمامزادە: بۆ وێنە لە جیهانی کەونارا یەکێک لە گەورەترین کاریگەرییەکانی گڕافیک لەسەر شارستانیەتە کۆنەکان داهێنانی نووسین بوو کە تا ئێستاش دیزاینی فۆنت یەکێک لە گرینگترین شاخەکانی گڕافیکە. گرافیک دەتوانێ بە دیزاینی لۆگۆ یان تابڵۆی جوان بۆ تەنانەت دووکانێک یان کۆمپانیەک ڕوخسارێکی جوانتر ببەخشی بە شار بەڵام گڕافیک دیزاینێر دەبی ئەو کارە بکات نەک هەر کەس هەستا و فۆتۆشۆپ یان ئین دیزاین یان ئیلوسترەیتۆر فێر بوو بڵی من دیزاینێرم، ئەو سۆفتوێرانە وەکو قەڵەم وان. گرینگ هزر و بیرۆکەی دیزاینێرەکەیە. لەڕووی فۆڕم و واتا و جوانیناسیی و لە ڕێگای سەلیقی شەخسیی دیزاینێرەکەوە. بەداخەوە زۆربەی خەڵکی ئێمە پێیان وایە ئەو کارانە هەمووی کۆمپیوتیر بۆخۆی دەیکات. ئەوە ئادرەسی سایتەکەی خۆمە کە بۆوەی میوانە ئازیزەکانتان کارەکان زیاتر ببینن. http://www.armaeet.com\nڕاوێژ: کورد تا چەند لە هونەری گرافیکدا دەستی هەیە و گرافیستە بەناوبانگەکان کێن؟\nمامزادە: من زیاتر ئاشناییم لەگەڵ هونەرمەندە کوردەکانی ڕۆژهەڵات هەیەو و ئەوانەی لە ئێران دا زۆر بەناوبانگن، حەمید ڕەزا زەڕی، بیژەنی سەیفووری، حەمید نیکخا، کە هاوڕێی خۆشمە. زۆرن ئێستا وەبیرم نایە. هەر لەژێر کاریگەریی گرافیکی ئێرانی دان. بە دیتنی هەرچی زیاتری شوێنەوارە کوردییەکان و موتیڤ و بەڕەی کوردی کە بۆ پڕۆژەی دیزاینی پارەی کوردستانیش زۆر بەکەڵکم هاتن. با لە پرسیارەکە نەچمە دەرێ ببوورە، بەڵام بەڕاستی هەرچەندە هونەرمەندی بەناوبانگیشمان بێت چ لە ئێران یان وڵاتەکانی تر. کورد تا دەوڵەتی خۆی نەبێت بەڕای من ناتوانێ ببێتە خاوەنی ستایلی خۆی لە زۆر شت\nدا نەک تەنیا لە هونەر، ئەسپی هەخامەنشی\nکە ئێستا بە ناوی فارس ناسراوە ئەسپی مادیە. ئەوە لە قەڵای زێویە دۆزراوەتەوە (ئاماژە بە وێنەکە) کە تەنانەت پێش مادەکانیشە، یانی هی ماناکانە کە پایتەختەکەیان (ئیزیرتوو) بووە، قەڵایچی ئێستا لە بۆکان، ئیزیرتوو و زێوییە و ئارمائیت و زیکیرتو چوار قەلای بەناوبانگی سەردەمی خۆیان بوون، بەهەر حاڵ مەبەستمە بڵێم، ئێستا گرافیستە کوردەکان لە ئێران مەجبوورن ئەوانە هەر بە ناوی فارس لێدەنەوە، باشیش دەزانن کە مەسەلە چییە، هەر نموونەی ئەسپی هەخامەنشی حەمیدی نیکخا منی لێ ئاگادار کردەوە کە ئێستا لە گرافیستە بەناوبانگەکانە لە تاران یان بەدەر لە هونەر قاوەی تورک قاوەی کوردی بووە و پاش هاتنە سەر کاری ئاتاتورک ئەمری کرد هەمووی بەناوی قاوەی تورک بڕوا . یان ئەو هەموو فەڕشەی لە دنیا دا بەناوی فەرشی ئێرانی ناوبانگیان دەرکردووە بە دەستو مەچەکیکچی کورد بەرهەم هاتووە. ئەو هەویرە ئاوی زۆر دەوێ ببوورن\nڕاوێژ: ئایا کورد تا ئێستا توانیویەتی بە قازانجی نەتەوەیی خۆی کەڵک لە هونەری گرافیک و گرافیستەکان وەرگرێ؟\nمامزادە: نەخێر من پێم وانییە، ناڵێم تەنیا دەوڵەتە دەتوانێ ئەو کارە بکات، بەڵام پاش درووستبوونی دەوڵەتیش ئەگەر خەڵکی دڵسۆز نەبن وەکو ئێستای باشووری لێدێت کە بەداخەوە کەسانێک بڕیاردەرن لە دونیای هونەردا کە فڕیان بەسەر هونەری مۆدێرن و هەست نەتەوەییەوە نییە لەگەڵ ڕێزمدا و هەر ئازان مامۆستای تێک قرماوی عەڕەب بێنن و لەسەر ستایل و سەرچاوە عەڕەبییەکانی حەفتاکان بڕۆن.\nڕاوێژ: ئەو تایبەتمەندییانەی گرافیکی ئێران چین کە لاتان وایە دەبی گرافیستی کورد لێی دەرباز بی؟\nمامزادە: سەرەکیترینیان بەکارهێنانی فۆنتی نەستەعلیقە، دواتر ڕەنگە، ڕەنگی گڕافیکی ئێرانی زۆر مردووە وەکو موسیقیی سوننەتیەکەیان، بە دروشمی هونەر تەنیا لای ئێرانیەکان و ئەوانی دیکە هەمووی ڕەشە وڵاغن!!! هەم قوڕیان بەسەر خۆیان کردووە و هەم کورد، بۆ نموونە گەورەترین موزیسیانی ئێرانی ببە بۆ ڤیەن پەکی دەکەوێ، چونکە ئیستلاحەکانیان (زاراوە هونەرییەکانیان) زەوی و ئاسمانی فەڕقە لەگەڵ موزیکی جیهانی چونکە ئیستلاحەکانیان عەرز و ئاسمانی جیاوازە لەگەڵ موزیکی جیهانی.\nراوێژ: بەڕای ئێوە گرافیکی کورد دەبێ چ تایبەتمەندییەکی هەبێ؟ ئایا تا ئێستاش کورد نەیتوانیوە ببێتە خاوەنی گرافیکی خۆماڵی؟\nمامزادە: من زۆر لەگەڵ ئەوە نییم بە تۆپزی گڕافیکی کوردی دروست بکەین، بە هیچ جۆرێک مەرج نییە، ئەگەر دیزاینێرەکانمان زیاتر مێژووی خۆمان و جیهان بخوێننەوە و ئاوڕ لە کولتوور و موتیڤە کوردییەکان بدەنەوە و لە کارەکانیان دا کەلکیان لێ وەربگرن تەواوە، وردە وردە ستایل بۆخۆی دروست دەبێت بەڵام من لەگەڵ ئەوەی زۆر نیشتمانپەروەرم بە مەرجی دروستبوونی چوارچێوەیەک بۆ کورد جیهانییبوونم زۆر پێ باشە و وەکو شۆوێنیستە فارسەکان بیر ناکەمەوە، پێم وایە دەبێ لەگەڵ کاروانی جیهانی دا خۆمان ڕێک خەین، بۆ نموونە لەگەڵ ئەوەم سەتاسەت فۆنتی ئارامی بسڕینەوە، ڕاستە ئەدەبی کلاسیکمان بەو ڕێنووسە نووسراوە بەڵام هیچ جوانیناسییەکی تێدا نییە.\nڕاوێژ: من هەندێ گرافیستی باش و بەتوانا دەناسم خەریکن له شیعرو ئەدەبیاتی فارسی کار دەکەن واتا شیعرگرافن، لاتان وایە بوچی خزمەت به هونەرو شیعری کوردی ناکەن؟\nمامزادە: نەبوونی دەوڵەت و سەپاندنی هەژموونیی فارسیی لەسەر کورد، کار کردن لەسەر بچووککردنەوەی هەستی بڕوابەخۆبوونی تاکی کورد، کارکردنی ڕۆشنبیرانی فارس و خۆشەویستیی لەڕادە بەدەریان بۆ بەناو وڵاتەکەیان، کامە ڕۆشنبیری کوردتان بە تایبەتی لە باشوور دیوە مووچەخۆر نەبێت؟ بە هونەرمەندانی باشوور دەڵێێ کوا بەرهەمتان؟ -: مووچە نیە. کوا چالاکیتان؟ -: مووچە نیە. کوا؟؟؟ -: مووچە نیە.\nساڵی ٢٠٠٤ کامکارەکان هاتبوون بۆ هەولێر، لەگەڵ ئۆرگانێکی ژنان دانیشتبوون چەند چالاکێکی مەدەنیی فارسیشیان لەگەڵ دەبێت کە لە تارانەوە هاتبوون، کوتبوویان داواکارییتان چییە ئێمە لە تارانەوە چییتان بۆ بکەین؟ کوتبوویان مووچەمان بۆ ببڕنەوە. ببوورن ئەوانە بۆیە باس دەکەم، بەڵام ئەو شتانە پێوەندی ڕاستەوخۆی بە شعوور (تێگەیشتن) و فەرهەنگەوە هەیە، تا خۆمان لەڕووی فەرهەنگییەوە نەبەینە سەرێ ئەو شتانە دروست نابن.\nڕاوێژ: با بچینە باس لەسەر کارەکانی خۆتان، سەرەتا بفەرموون کەی دەستتان بە کاری گرافیک کردووە و چۆن بوو هاتنە ئەو بوارەوە؟ ئایا خوێندووتانە یان هەر خۆتان و بە ه\nەوڵی خۆتان فیری بوون؟\nمامزادە: من ساڵی 1997 بە کارکردنی لەگەڵ گۆڤار و بڵاو کراوە خوێندکارییەکانی ڕۆژهەڵات و کار کردن لەگەڵ گرووپی شانۆی کانی کە تا ئێستاش بەردەوامم لەگەڵیان، نیمچە حیرفەیی دەستم بە کاری گڕافیک کرد.\nهە لە منداڵییەوە خولیای هونەرم هەبوو و بە گرافیک و موزیکیشەوە، ڕاستەوخۆ مامۆستایەکی تایبەتییم نەبووە بەڵام لە بۆکان لە مەحزەری مامۆستایانی وەکوو مامۆستا نامۆ ڕۆستەمزادە، کاک بەهمەنی کازمی و کاک هادی کاکەڵڵاپوور دابووم و ئەو بەڕێزانە ناڕاستەوخۆ و جار و بار پێمەوە ماندوو بوون .\nڕاوێژ: یەکەم کارتان چی بوو؟ دەکرێ باسی بکەن؟\nمامزادە: یەکەم کارم وەک لۆگۆ لۆگۆی هەفتەنامەی داهاتوو بوو لە بۆکان. بەداخەوە ئێستا بەردەستم نییە و دەگەڕێتەوە بۆ ١٧ ساڵ لەمەوبەر بەڵام دووەم کارم کە دەتوانم بڵێم یەکەم کاری ئیرفەییمە لۆگۆی چاپخانەی ئەندیشە بوو، دواتر لۆگۆی گرووپی شانۆی کانی.لەگەڵ کۆمەڵێک وردە کاری تر.\nڕاوێژ: مامۆستا نامهەوێ زۆر پرسیار بکەم، دەمهەوێ خۆتان و بە پێی کاتی بەرنامە یەک بە یەک کارەکانتان و ئامانجەکانیان و واتاکانیان باس بکەن؟\nمامزادە: ئەوە لۆگۆی بنکەی کەلەپوور و هونەری ئەحمەدی خانییە . کە لە ورمێ دامەزرا.\nلۆگۆی کوردیش گڵۆب یەکەمین هەفتەنامەی حکومەتی هەرێمی کوردستان بە ئینگلیزی\nدەزگای هونەریی ڕێژیار لە هەولێر 2004\nماڵپەڕی خۆرهەڵات نیوز ٢٠٠٥\nگۆڤاری ڕامان 2006 بۆ ماوەی ساڵێک داندرا\nسولی فیلم، سلێمانی ٢٠٠٦ لەسەر داوای مامۆستا مەزهەری خالقی و کاک جەمیلی ڕۆستەمی\nماڵپەڕی هەواڵی ماد نیوز\nگۆڤاری واتە، دەزگای ئاراس\nگرووپی حەمرین بۆ گەڕاندنەوەی ناوچە دابڕێندراوەکان (تێبینی: بە هۆی زۆری بەرهەمەکان، تەنیا چەند وێنەیەک وەک نموونە دادەندرێ)\nپرۆژەی کۆلیژی فەلسەفە:\nپۆستێر و بروشورەکان\nڕاوێژ: بەڕێزت پارەی کوردستانت داڕشتووە و دیزانتان کردووە، حەز دەکەم بە ووردی بۆمان باس بکەن، هۆکاری هەڵبژاردنی هێماکان چی بووە؟ بە پێشنیازی کێ ئەو کارەتان کرد؟\nمامزادە: بەڵێ، من لە ساڵی ١٩٩٤ەوە ئەو بیرۆکەیەم بۆ هات و هەر ئەو کات چەند تەرحێکم هەر بە دەست لێدا و پاشان کە فێری کۆمپیوتێر و بەرنامەی فۆتۆشاپ بووم وردە وردە دەوڵەمەندترم کرد و تا ئێستاش بەردەوامم. دەوڵەتی کوردستان خەونی هەموومانە و ئەو پڕۆژەیەی منیش هەنگاوێکە بۆ نزیکبوونەوە لەو خەونە. ساڵی ٢٠٠٨ ئەو پارەیەی کە بە وێنەی شەڕەفخانەوە دیزاینم کردبوو لە ماڵی شەڕەفخان لە هەولێر کە دوکتور فەرهاد پیرباڵ کردییەوە، لەلایەن مامۆستای خۆشەویستم مامۆستا نامۆوە پەردەی لەسەر لادرا. ڕاگەیاندنەکانیشی لێبوو بەڵام ئەوکات بایەخێکی ئەوتۆی پێنەدرا، بەڵام ساڵی ٢٠١١ کە پارەکانی دیکەشم بڵاو کردەوە دەنگندانەوەی زۆری هەموو و لە زۆربەی بڵاڤۆک و کەناڵە ناوخۆییەکانی باشوور و جیهان وەکوو سومەریە و ئەلجەزیرە و ڕۆیتێرز و ئەلعالەم و …. ئاوڕی جیددی لێ دراوە.\nئێستاش گۆڕانکاریی زۆرم بەسەر دیزاینەکان دا هێناوە و بەردەوام لە گۆڕانکاری دان و پڕۆژەکە هەر بە پارە کۆتایی نایەت و دیزاینی پاسپۆڕت و ڕەگەزنامە و هەموو ئەوراق و ئەسنادی ئیداری و کاروباری میرییە، هەروەها مەدالیای پلەکانی ناو هێزی پێشمەرگە و یونیفۆڕمی تایبەتیی هێزە ئەمنییەکان و دەیان شتی تر، لە هەموویان لە موتیڤە کۆنەکانی سەر شوێنەوارەکانی کوردستان و بەڕە و شتە کولتوورییەکانی خۆمان کەلکم وەرگرتووە و لە هێندێکیشیان دا موتیڤی ئاشووریشی تێدایە وەک ڕێزێک بۆیان کە لەگەڵ کورد لە کۆنترین نەتەوەکانی ناوچەکەن.\nڕاوێژ: تا چەند لەگەڵ ئەو شیعرەن:\nهونەرمەند و ژینی خۆش مەحاڵە\nهونەرمەند رەنجەڕۆیە، ژینی تاڵە\nمامزادە: بۆ جاران بەڵێ، بەڵام ئێستا نا، نابێ وابێ. هونەرمەند دەتوانێ بە بۆنەی هونەرەکەیە خۆش بژی ئەگەر مەبەست ماددی بێت، لەڕووی مەعنەوەی و هەست کردن بە بەرپرسیارەتی ئەو شتانەی هونەرمەند دەیبینێت و ئازاری دەدەن خەڵکی دیکە نایبینن بۆیە هونەرمەند هەمیشە لە ئازار دا دەژییت.\nڕاوێژ: پرۆژەیەکی تر بڵاو بۆتەوە بە ناوی ڕابوونی نەتەوەیەک، تکایە لەسەر ئەو پرۆژەیە بدوێن؟\nمامزادە: بۆ پڕۆژەکەی پێشەوا، من لە پارەکەوە دەستم پێکردووە و تا دەشمرم هەر ساڵی و بە جۆرێک پێشکەشی خەڵکی خۆمانی دەکەم و ئەگەر بۆم بلوێت بە جیهانیشی دەکەم، کەر هەر واشی لێدەکەم. مەبەستم زیندووکردنەوەی هەرچی زیاترت سیمبولە نەتەوەییەکان بەتایبەتی پێشەوا و لەو ڕێیەوە زیندووڕاگرتنی هەرچی زیاتری هەستی نەتەوەییە لە نێو تاکی کورددا.\nهەروەها لەگەڵ ئەوەی پێشەوا موڵکی هەر چوارپارچەیە بەڵام لەو وەزعەی ئێستا کە بزووتنەوەی ڕۆژهەلات تەی کەوتووە و کوردی ڕۆژهەلات وەکوو سووتەمەنی بۆ پارچەکانی دیکە بەکار دێن، وەبیرهێنانەوەی پێشەوا وەک سەرکردەیەکی گەورەی کورد کە ڕۆژهەڵاتەوە هەڵقوڵاوە کاریگەریی باشی دەبیت لەسەر پارچەکانی تر، بۆوەی وەبیریان بێنێتەوە پێشەوا و کۆمار لە ڕۆژهەڵات لەدایکبوون. هەر وەها هاوکات دەمهەوێ لەو ڕێیەوە خزمەتی سەربەخۆیی کوردستانیش بکەم، چونکە وەبیرهێنانەوەی پێشەوا و دەوڵەتی جومهووریی کوردستان بۆ ئێستای باشووریش باشە، کە جاشی گەورە تێدا هەڵکەوتووە و ڕاستەوخۆ دژایەتیی سەربەخۆیی دەکەن.\nڕاوێژ: ئەو پرۆژانەی دواییتان زۆربەیان یەک شتن بەڵام بە ڕەنگی جیاواز، وەک ئەو پرۆژەی ڕابوونی نەتەوەیەک، هۆکاری بەکارهێنانی ئەو ڕەنگانە چیە، یان پێشتر پرۆژەتان لێ بیندراوە کە هەر ڕۆژەی بە یەک ڕەنگ بڵاو بۆتەوە، مەبەستی سەرەکی چیە؟ گرنگی ئەو کارە لە چی دایە؟\nمامزادە: بەڵێ ئەوە پرۆژەی پارەکەیە. ئەگەر سەرنج بدەن لە ڕەشەوە دەست پێدەکات، پاشان چەند ڕەنگێکی تر وەکو هێمای ژیان، بەڵام لە ڕۆژی ١٠ی خاکەلێوە دەبێتە سپی بەنیشانەی پاکی و ڕابوونی پێشەوا، بەڕای من نابێ لەو ڕۆژەدا ڕەشپۆش بین، هەرچەند ڕەشیش لە دوای ئیسلامەوە بۆتە ڕەنگی شینگێڕی و پێش ئیسلام ڕەنگی شینگێڕێ هەر شین بووە، شینێکی پڕڕەنگ، ناوی پڕۆژەکە، پارەکە ئەوە بوو (دە ڕەنگ تا ڕابوون)، بەڵام ئەوساڵ کردمە (پێشەوا، ڕابوونە نەتەوەیەک) کە لە ١ی خاکەلێوەوە ڕۆژی تەنیا بەشێک لە پۆستێرەکان و بە شێوەی جۆراوجۆر دادەنران.\nلە فەیسبووکەکەم دا هەن و میوانە ئازیزەکان دەتوانن بە وردی سەیریان بکەن، ئەو پۆستێرانە بەو شێوەیە بۆوە بوو کە پرسیار لای خەڵک دروست بکات و لەناو خەڵک دەنگدانەوەی باشتری هەبێت، بەڵام لە ڕۆژی دەیەم دا ئەسڵی پۆستیرەکانم ڕوو کرد و ئەوانیش بە شێوەی جۆراوجۆر\nکە نزیکەی ١٠٠ پۆستێرن و لێرە دەرفەت نییە هەموویان بخەمە بەر دەستتان. هاوڕێیانی خۆشەویست، تکایە وێنەی پێشەوا یان هەر شەهیدێکی تر، بەتایبەتی سەرکردە شەهیدەکان لە پای سێدارە یان لە کاتی شەهیدبوونیان دامەنێن، لەبەر ئەوەی هەستی تاک بریندار دەکات و ورەی نیشتمانییمان دادەبەزێنێت، قەت لەخۆتان پرسیوە سەگەکانی شای گۆڕ بەگۆڕ لە کاتێک دا کە پێشەوا لە ژێرزەمینێک دا و لەبەر دەم دادگا بێبنەماکەیان بەرگریی لە کۆمار و ئاڵای کوردستان دەکرد، بۆچی لەو کاتەدا وێنەیان نەگرت بەڵام بە پەتی سێدارەوە وێنەیان گرت؟ بیریان لەو ڕۆژانە دەکردەوە، دەیانزانی چۆن کایە بە هەستمان بکەن، تکایە بەدەستی خۆمان و بە بێ ئاگایی ئامانجەکانی دوژمن مەپێکن، تکایە…\nڕاوێژ: جەنابیشت دەتتوانی وەک زۆر هونەرمەندی تر، وەدوای گرافیکی ئێرانی بکەوی، لەوانەبوو نەک قاچاغ بەڵکوو لە ئێران زۆر ئاسانکاریشت بۆ کرابا و زۆر ڕانتی دەوڵەتیشت وەرگرتبا کە زۆر کەسی بە ناوبانگ کە بە کوردپەروەریش ناسراون و پەیکەرتاشی گەرمین و کوێستانیشن وا دەکەن، چ هەستێکت هەیە لەوەی کە وەک خۆتی نەک وەک ئەوان؟\nمامزادە: زۆر ڕاستە، زۆر زۆر دڵخۆشم، چونکە هەست دەکەم ئەوە ئەرکێکە خراوەتە سەر شانم و ڕۆحی بەرزی پێشەوا و هەموو سەرکردە شەهیدەکان و هەموو شەهیدانی کوردستان چاویان لێمە و هەردەم چاوەڕوانییان لێمان هەیە لە هەموومان، من خۆم بۆ دوو چەپڵەی دوو دوو یان سەد یان دەهەزار فارس نافرۆشم، من بەو باوەڕە گەیشتووم کە ئەوان بۆ من (دیگەریین). ئەگەر وشیار بیین هەر بۆخۆیان سەلماندوویانە کە دیگەریین. ئەوەش بڵێم کە من تەنیا بە ئەرکی خۆم هەستاوم، بەڕاستی لە ئاستی شەهیدانی ڕێگای ڕزگاریی کوردستان دا هیچم نەکردووە، تەنیا شتێک کە دەتوانین بیکەی ئەوەیە کە یادیان زیندوو ڕاگرین و نۆکەری و جاشێتی وەلا بنێین، هەروەها دووبەرەکی و من من کردن. ببوورە کاک ئیمان لەبەر ئەوەی لە ناوخۆ زۆربەی خەڵکی خۆشەویستی کوردستان دەستیان بە فەیسبووک ڕاناگات حەز دەکەم ئەو داواکارییەش بڵاو بکەمەوە کە لە کۆتایی پڕۆژەی ئەوساڵ بڵاوم کردەوە.\nدۆستان و هاوڕێیانی خۆشەویست\nزۆر سپاس بۆ پشتگیریی ئێوەی ئازیز بۆ ئەم پڕۆژە نەتەوەییە، ئامانجی سەرەکیی ئێمە لەم پڕۆژەیە زیندووکردنەوەی هەرچی زیاتری سیمبولە نەتەوەییەکانمان و بەرزڕاگرتنی یادی پێشەوای گەورە و هەموو شەهیدانی ڕێگای ڕزگاریی کوردستانە، هیوادارم لەم ساتە هەستیارە دا نەهێڵین دوژمن هەرچی زیاتر تۆوی دووبەرەکی لە ناومان دا بچێنێ و من من کردن وەلا بنێین و یەک بگرین، هەر هێزێکی سیاسی خاوەن خەباتی خۆیەتی تەنانەت ئەگەر(بەداخەوە) لە قۆناغێک دا مەجبوور بووبێت براکانیشی بفرۆشێت…\nبڕوام وایە ئەگەر ڕاگەیاندنی دەوڵەتی کوردستان لە باشووری وڵات وەدیبێت کە زۆر زۆر نزیکە، لەم دووبەرەکی و سەدبەرەکیی و سەر بەم لاو ئەو لا بوونە ڕزگارمان دەبێت و دەکەوینە سەر ڕاستەڕیی کاروانەکە و دڵنیاشم کاریگەریی ئەرێنی دەبێت لەسەر پارچەکانی دیکەی کوردستان، هەرچەندە سیاسەت کایەی منداڵان نییە و باش دەزانم چەندەی پێچ و خەم و سەدان شاخە و چی و چی هەیە، بەڵام تکایە لاپەڕە ڕەشەکان هەڵمەدەنەوە و لاپەڕەی نوێ لەگەڵ یەکتر هەڵدەنەوە، قۆناغێکی زۆر هەستیارە و هەر کەس هەستێ من من بکات بە هیچ کوێ ناگەین.\nوەک ڕۆژهەڵاتیەک بەتایبەتی داوا لە حیزبەکانی ڕۆژهەڵات دەکەم ئاوڕێکی جیددی لە خەڵکی ڕۆژهەڵات بدەنەوە و لەبیریشتان نەچێت ئێوە ئۆپۆزیسیۆنی ئێرانی نیین، ئێوە سەرکردایەتیی بزووتنەوەی ڕزگاریخوازی ڕۆژهەڵات دەکەن و بەتەما مەبن سیستەمێکی وەک سیستەمی فیدراڵیی عێراق لە ئێرانیش بەرپا بێت و سەرۆک کۆماریی ئێران بدەن بە کورد، ئەگەر بیشیدەن نابێ وەریگرن، ئەوەندەمان باسی مافی کەمە نەتەوەکانی ئێران کردووە، مافەکانی خۆمان لەبیر چۆتەوە، تکایە زیاتر مێژوو بخوێننەوە و دەرسی لێوەرگرن، هەموو ئاواتەکانی گەنجێتیی و پیرییتان پشت گوێ خست بۆوەی خزمەتی بزووتنەوەکەمان بکەن، بەڵام فایدەی چی ئەگەر سەر نەگرێت و لەبەر (لەداخی یەک بەهەڵە سیاسەت کردن) هەمووی ببێتەوە بە هیچ، خەڵک تەنیا کاتێک ئیحتڕام بۆ خەباتتان دادەنێت کە بەرهەمی لانیکەم ڕەنجی خۆتان هەڵگرنەوە، بەڵام لە ڕۆژهەڵات، نەک بە لە سەرو گوێلاکی یەک دان لەسەر کورسی، ئەویش لەسەر زەمینێک کە زەمینی بازیی ئێوە نییە، بمبوورن بەڵام هەر کۆنفڕانس و پلۆنۆم و کۆبوونەوەیەک کە دەگیرێ نازانم بۆ دڵم خۆش ناکات، چونکە پێم وایە تا نەچینەوە ناو دڵی خەڵک هیچ بە هیچ ناکەین، تکایە ڕیگایەک بدۆزنەوە بۆ پێکەوە چوونەوە و درووستکردنی بەرەیەکی کوردستانی لە ڕۆژهەڵات، هەمووتان خاوەن خەباتن و تێکۆشەرن، بەڵام پێکەوە مانا بە یەکتر دەبەخشن، تکایە، بەرەی کوردستانی دروست بکەن و ئۆرگانەکانی یەک بخەن و بچنەوە ناو خەڵکی خۆمان…\nزۆر سپاسی هاوڕێی هونەرمەندم کاک شۆڕش ئاهی دەکەم کە بە دروست کردنی پەیکەری پێشەوا دەرگایەکی نوێی بۆ هەموومان کردەوە کە چیتر پێشەوا تەنیا بە یەک یان دوو شێواز نەبینین و بتوانین کەلک لە دەیان وێنەی نوێی پێشەوا وەربگرین.\nلە دەوری دەست و تفەنگی هەمووتان گەڕێم\nبژی سەربەخۆیی کوردستان\nڕاوێژ: پرۆژەی داهاتووتان چین؟\nمامزادە: پڕۆژەم زۆرە و ناتوانم باسیان بکەم، من زیاتر ئەهلی کردەوەم و هەرکات گەیشتمە سەرودەمی پێشکەش کردنی پڕۆژەکەم، دڵنیا بە ئاگادارتان دەکەمەوە. بەڵام دڵنیا بن بێجگەلە ئەو پڕۆژانەی بۆ بژیوی ژیان دەبێ بیانکەم هەموو پڕۆژەکانم نەتەوەیین. هەروەها داواکارییەکم هەیە لە هەموو خەلکی خۆشەویستی کوردستان و سەرکردایەتیی سیاسیی گەلەکەمان. تکایە کاری هونەری ( کاری ڕەسەن) بەو چاوە چاو لێ مەکەن کە بۆ نموونە بە گرافیک، کامپیوتێر بۆخۆی دەیکات و هونەرمەندیش وەکو دووکاندار سەیر مەکەن، دروستکردنی لۆگۆ و پۆستیر و چی و چی ، فرۆشتنی یاڕەماسی و پیواز نییە کە هونەرمەندەکە بڵێ دەی قەی ناکە کوڕە خێری مەولوودی پێغەمبەر ئەو دوو کیلۆیەش بۆ فڵانی، نا، کاری هونەری هزرە، بەر لەوەی بێتە سەر کاغەز بە دەیان شەو و ڕۆژ دەبێ بیری لێ بکەیەوە و وەک منداڵ کە لە زگی دایکیدا گەورە دەبێت، وردە وردە بەرهەمی هونەری لە مێشکی هونەرمەنددا گەورە دەبێت. هونەرمەندیش دەبێ بژییت، بەتایبەت ئەگەر ژیانت لەڕێی کاری هونەرییەوە بەڕێکرد، ئەوەی هونەرمەندێک بۆخۆی پڕۆژەیەکی هەبێت جیاوازە، بەڵام هەر سیاسییەک بێت و داوایەک ئاراستەت بکات و بە بیانووی ئەوەی داوایەکی نەتەوەیی لێکردوویت، ئەگەر سیاسییەکە ڕاست دەکات با بۆخۆی حوقووقی خۆی لە حیزبەکەی وەرنەگرێت.. لەگەڵ ڕێزمدا.\nڕاوێژ: سەرچاوەی ئیلهامی هونەرمەند ئاسۆ مامزادە چیە؟\nمامزادە: کوردستان، بە سروشتییەوە، بە مێژووی پڕ لە سەروەری و ناسەروەرییەوە، بەو زۆردارییانەی لێی کراوە، بەو هەمووە میرنشین و شانشین و ئیمپراتۆریەی هەیبووە، بە زایەڵەی دەنگی دیوەخانەکان کە لە نەستمان دا ماوەتەوە، بە دەنگی شمشاڵەکان و هۆسە و هەرای زەنوێرەکان. بە ڕۆحی زوڵاڵی شەهیدانیەوە\nبابەتی پێشوودو سناتۆرى کۆمارى خواز بە دواى قەدەغە کردنى ئێران بۆ بازرگانى کردن بە دۆلار\nبابەتی دواترهۆکاری خۆکوژی مامۆستای قوتابخانە لە مەرگەوەر ئاشکرا بوو


داعش خۆی لەپشت مەدەنیەکانەوە دەشارێتەوە لە دێرەزوور\nئۆپەراسیۆنێکی هێزەکانی سوریای دیموکرات بۆ دەرکردنی داعش لە دوایین بنکەی لە خۆرهەڵاتی سوریا بەهێواشی بەڕێوەدەچێت بەهۆی نیگەرانیەوە لە ژیانی مەدەنیەکان.\nئەم مەدەنیانە لە سوریا توانیویانە لە دێرەزووری ناوچەی ژێردەستی داعش هەڵبێن. [خاوەنی وێنە: هێزەکانی سوریای دیموکرات]\nرێکخراوی "دەوڵەتی ئیسلامی" (داعش) پێگەکانی خۆی قایمدەکات لە دوایین ناوچەی ژێردەستی لە خۆرهەڵاتی سوریا و پارێزگای دێرەزوور بە بەکارهێنانی گروپێك مەدەنی وەك قەڵغانی مرۆیی، چالاکوانێكی ناوچەکە وتی.\nچالاکوانی بواری راگه‌یاندن و تۆڕە کۆمەڵایەتیەکان، عەمار ساڵح بە دیارونای وت ئەو مەدەنیانەی توانییان هەڵبێن لە ناوچەكه‌ی ژێردەستی داعش لەم چەند رۆژه‌ی رابردوودا بە هێزەکانی سوریای دیموکراتیان وتووە کە ژمارەیەکی زۆر لە دانیشتوان ناتوانن ناوچەکە جێیبهێڵن، چونکە لەلایەن ئەو گروپە توندڕەوەوە دەستبەسەرکراون.\nساڵح وتی بەگوێرەی ئەو مەدەنیانەی توانیویانە هەڵبێن، ئەوانه‌ی بەزۆر هێڵراونەتەوە لە ناوچەکە وەك قەڵغانی مرۆیی بەکاردەهێنرێن بۆ بەرگرتن بە هێرشەکان دژیان.\nوتی داعش "دەزانێت هێزەکانی هاوپەیمانی نێودەوڵەتی و هێزەکانی سوریای دیموکرات ژیانی مەدەنیەکان ناخەنە مەترسییەوە" و ئاماژەیکرد بەوەی ئەم هەنگاوە کاریگەریی هەبووە لە هێواشکردنەوەی پێشڕەویی سەربازی بەڕادەیەکی بەرچاو لە چەند رۆژی رابردوودا.\nئەندامانی هێزەکانی سوریای دیموکرات لەم ناوچەیە دەبینرێن کە داعش ماوەیەکە مەدەنیەکانی تیادا بەکاردەهێنێت وەك قەڵغانی مرۆیی. [خاوەنی وێنە: هێزەکانی سوریای دیموکرات]\nخێزانەکان دەگوازرێنەوە بۆ کەمپی ئاوارەکان\nئاژانسی فرانس پرێس رایگەیاند كه لەکاتێکدا هێزەکانی سوریای دیموکرات و هاوپەیمانی نێودەوڵەتی هێرشەکانیان چڕکردۆتەوە لەم چەند هەفتەیەی رابردوودا، هەزاران مەدەنی بەلێشاو هاتوونەتە ناوچەکە.\nبەگوێرەی روانگەی سوری بۆ چاودێری مافەکانی مرۆڤ، زیاد لە 36,000 کەس، كه زۆربەیان ژن و منداڵی خێزانەکانی داعشن، لە کانونی یەکەمەوە له‌ڕێی ئەو راڕەوە مرۆییانەوە هەڵاتوون کە هێزەکانی سوریای دیموکرات دایمەزراندوون.\nروانگەکە رایگەیاند ئەو ئامارەیه 3,200 چەکداری داعشیش لەخۆدەگرێت.\nبەڵام لەکاتێکدا سەرەتای مانگی رابردوو هەر رۆژەی بە سەدان کەس دەگەیشتنە ناوچەکانی ژێردەستی هێزەکانی سوریای دیموکرات، ئەو شەپۆلە زۆر کەمبۆتەوە.\nساڵح وتی ئەو خێزانانەی توانیویانە بە یارمەتی هێزەکانی سوریای دیموکرات هەڵبێن، گوێزراونەتەوە بۆ کەمپی ئاوارەکان.\nوتیشی ئەم خێزانانە لەگەڵ یەکتر لە پەیوەندیدان بۆ دڵنیابوون لە هەر خێزان و کەسێك کە نەیتوانیوە هەڵبێت و ده‌كرێت لەنێو ئەوانەدا بێت کە داعش وەك قەڵغانی مرۆیی بەکاریاندەهێنێت.\nساڵح وتی هەوڵەکانی ده‌رپه‌ڕاندنی داعش لەئێستادا كورتبۆته‌وه بۆ چاودێری، ئۆپەراسیۆنی نیشانگر و دەستنیشانکردنی راڕەوی سەلامەت بۆ مەدەنیە ماوەکان.\nوتیشی: "ئەو هێرشە ئاسمانیانەش کە لەلایەن هاوپەیمانی نێودەوڵەتیەوە ئەنجامدەدرێن وادیارە سەلامەتی مەدەنیەکان لەبەرچاوبگرن چونکە کەمتربوونەتەوە و هێرشده‌كه‌نه سەر چەند ئامانجێکی بە وردی دیاریکراو."\nساڵح وتی هاوکات ئەندامانی داعش لە هیچ شوێنێك نابینرێن، کە بەشێوەیەکی ئاسایی مانای وایە لە تونێلی ژێرزەمینیدا خۆیان شاردۆتەوە، کە لەلایان شێوازێکی باوە.\nبەگوێرەی ئەو ئەندامانەی هێزەکانی سوریای دیموکرات کە نزیك بە ناوچەكه‌ی داعش جێگیرکراون، ئۆپەراسیۆنەکانی چاودێری تەنیا جارناجارێك جوڵەی ژنانی داعش دەبینن.


ANF | هێرش و ئەرەگێرتەی عەفرینی ۲ ساڵیش پەڕکەردەوە\nجە ۲۰۱۸/۰۱/۲۰ی دەیان هەزارێ سەربازێ و چەتێ تورکیای یورششان بەرد سەرو عەفرینی و دمای ٥۸ ڕوان جە مدرامانی قارەمانانە و ئەفسانەیی دەرەنجام هەرێمەکە ئەرەگیریارە و دوژمن قێزەونتەرین تاوانێش دژ بە عەفرینی و عەفرینەیەکان ئەنجامی دێ.\nدووشه‌ممه, 20 Jan 2020, 16:31\nعەفرین ئا هەرێمە سەرسەوز و ئاوەدانە بێ کە جە ۲۰۱۱وە تا ۲۰۱۸ کە دلێ جەنگی و ئاڵۆزیەکێ سوریا-یەنە بییەبێ بە ئارامتەرین و سەرقامگیرتەرین هەرێم جە سوریانە و هامکار پەناگەی پارێزیا و ئارام بێ پەی سودان هەزارێ جە کۆچبەرەکان سوریا.\nجە هەرێمەکەنە سەرڕاو کوردی، عەرەبێ و تورکومانێ و کرایستیانێ، ئێزیدیێ و موسڵمانێ و پێکئاماکێ تەرێ جە سایەو وێسەری دیمۆکراتی-یەنە ئازادانە و ئاشتیانە و بێکێشە ژیوای بەسەر مەبەرێنێ.\nبەڵام ڕژێمە ئەگەرگێرەکەو تورکیا ئەی بارودۆخەش پەی هەرس و قبوڵ نەکریێنە و هەر جە سەرەتاوە بە ئاشکرا دژبەریش مەکەرێنە. پەوکەی جە ۲۰۱۸/۰۱/۲۰یەنە، دمای ئانەیە چراوی سەوزەش جە زلهێزەکان پەی هۆرکریا، ئا ڕژێمە دژە کورد و دژە ئانزانییە، بە دەیان هەزارێ سەربازێ و دەیان هەزارێ جە تاقمە بەگرێگیریاکانش یورشش بەرد سەرو عەفرینی. جە یۆرشەکەنە جە ئاسمانەوە دەیان باڵەپڕی جەنگیێ و جە زەمینەوە سەدان تانکێ و زرێپۆش و تۆپێ و هاوەنێ و چەکێ قورسێ بەشدارێ بێنێ.\nجە وەرانوەرەنە شەڕڤانەکێ ئازادی کوردستانی مدرامانی قارەمانانە و ئەفسانەیی و مێژووییشان نیشانەدا و زیانی گیانی و ماددی و مانەوی مەزنشان جە دوژمنی دا کە بەجۆرێ بەهۆو مدرامانەکەیەوە سوپا ئەرەگێرەکەو تورکیا کە دووەمین سوپاو هامپەیمانی ناتۆی بێ جە ناوچەکە و جیهانەنە بییەبێ گاڵتەجاڕ.\nدەرنجام جە دمای ٥۸ ڕوان جە مدرامانی کەم وێنەی و بێهامتای کوشتەی هەزاران سەربازێ و چەتێ دوژمنی جە گەلەکۆمێوی مایندەوڵەتیەنە هەرێمەکە ئەرەگیریارە و ڕژێمە دڕندەکەو تورکیای و تاقمە چەتەکێش قێزەونتەرین تاوانیشان دژ بە عەفرینی و عەفرینەیەکان ئەنجامی دێ.\nسەرڕاو ئەرەگێرتەکەی بەڵام عەفرینیەکێ تەسلیم بە واقعی نەبیێ و هەر زوو هێزەکانی ڕزگاری عەفرین-یشان پەی ڕووبەڕووبییەی دوژمنی ئەرەگێری مەرزانارە و دووێ ساڵێن پەیتا پەیتا و بەبێ مدرای چالاکیێ دژ بە سەربازێ و چەتەکێ تورکیای چالاکیێ ئەنجامی مدانێ.\nسەبارەت بە تاوانێ و کەردە چەپەڵەکێ تورکیای و تاقمە چەتەکانیش جە عەفرین، ڕێکوزیاو مافەکێ مرۆڤو عەفرینی جە دووەمین ساڵیادو ئەرەگێرتەی عەفرین-یەنە ڕاپۆرتە ئامارش وەڵاوکەردەنەوە کە بەی تەورەنە:\n٣٢٥ هەزارێ هامولاتیێ جە ئەرەنیشتەکانو عەفرینی کۆچبەرێ بینێنێ و کۆچبەری هیشتای بەردەوامەن.\n٥٤٣ هامڵاتی شەهیدێ بینێ\n٤٨٩ هاموڵاتیێ بەتۆپواران و ٥٤ هاموڵاتێ بە ئەشکەنجە شەهیدێ بینێ.\n١٠٠ ژەنێ و زارۆڵێی بێسەروشۆنێ کریێنێ و چارەنویسشان نادیارەن و ٣ ژنی کۆتاییشان بە ژیوایشان ئاوردەن.\n٦٧٠ هامولاتیێ بریندارێ بێنێ کە ٣٠٠شان زارۆڵێ و ٢١0شان ژەنیەنێ.\n٦۰ ژەنی دەستدرێژیشان مەکریان سەر.\n٦ هەزارێ هاموڵاتێ ئەڕفانیێنێ.\n٣٣٠٠ هامولاتیێ چارەنویشیان نادیارەن\nجە سەرتاو ٢٠١٩یەوە تاکو ئێسە ١٥٢ جارێ عەفرین بۆردومان و تۆپوان کریان و جە ئاکامشەنە ٤١ هاموڵاتیێ شەهیدێ بیێنێ و ٧٨ هاوڵاتیێ بریندارێ بیێنێ.\n۲ شوباتو ۲۰۱۹ی بە بۆردومان تورکیای جە تل ڕەفعەت ۱۰ زارۆڵێ ئاوارێ عەفرینی شەهیدێ بیێنێ و ۱۰ی تەر بریندارێ بیێنێ.\nجە عەفرین و ناوچەکانیش ١٩٨ ئەوەتەقایێ ڕووەشان دێنێ.\n١٧ شۆنەوارێ مێژوویی چوون، نەبی هوری، جێ بەرات، مارمارۆن، عیندارە و پەرستگێ خاپورێ کریێنێ.\n١٠ گۆڕستانێ و مەزارێ خاپورێ کریێنێ.\nپەیکەرو کاوەی ئاسنگەری دڵێڕاسی عەفرین-یەنە خاپوور کریان.\nسەدان یانێ هاموڵاتیان خاپورێ کریێنێ.\n٦٤ قوتابخانێ خاپورێ کریێنێ و دەیانی تەرێ کریێنێ بە بارەگێ سەربازیێ.\n٥٠ هەزارێ وانکارێ جە وانای بێبەشێ کریێنێ.\nجە سەرجەم قوتابخانەکانە زوانی کوردی قەدەغە کریا و بە زۆر زوانی تورکی یاگێش گێرتەوە.\nدەیان کیلۆمەترێ دیواری بتۆنی - چیمەنتۆ دروست کریان.\n١٤٠ کارگێ بەرهەمو ڕوەنو زەیتوونی دەستگیریان سەرشارە.\n٧٠ هەزار تەنێ ڕوەنو زەیتونی دزیان و بە نامێ بەرهەمی تورکی بە ئیسپانیای ورەشیان.\n١٨٠ هەزارێ درەختێ زەیتونی بڕیێنێوە و دلێنەبریێنێ.\n١٥ هەزارێ دارێ بەلوان و ٣ هەزارێ تەرێ درەختێ جۆڕاوجۆڕی بڕیێنێوە.\n١١ هەزار هێکتارێ زەمینێ کشتوکالێی سوچنێنێ کە بەهۆشەوە ١٠ هەزارێ درەختێ زەیتونی سوتێنێ.\n٢ هەزارێ و ١٨٠ دۆنمێ زەمینێ کشتووکاڵیێ تەرێ سوچنینێ.


زایینی: ٠٨-١١-٢٠١٥ - هەتاوی: ١٣٩٤/٠٨/١٧ - ١٨:٠٣ تاران قه‌باره‌ی فۆنت:\nکوردستان میدیا: پەرتووکێکی تایبەت بە کوردە کۆچێندراوەکانی خەڵخاڵ لەلایەن دەزگای چاپەمەنیی "نخبگان"ەوە چاپ و بڵاو کرایەوە.\nبەپێی ڕاپۆرتی گەیشتوو بە ماڵپەڕی کوردستان میدیا، پەرتووکی " کۆمەڵگای عێلاتی کوردەکانی خەڵخاڵ(کورمانج)" لە نووسینی "سەمەد حەسەنزادە" بە زمانی فارسی چاپ و خراوەتە بەر دیدی خوێنەران.\nئەو پەرتووکە پڕژاوەتە سەر بەزۆر کۆچدانی کوردانی ورمێ، خۆی و سەڵماس بۆ ناوچەی خەڵخاڵی پارێزگای ئەردەبیل کە لە ڕۆژئاوای دەریای خەزەر هەڵکەوتووە.\nنووسەری پەرتووکەکە دەڵێ "مەبەستی سەرەکیی ئەم پەرتووکە کە وەکوو یەکەمین بەرهەمی سەربەخۆ لەسەر بابەتە مێژوویی و کۆمەڵایەتیەکانی کوردەکانی خەڵخاڵ بڵاوکراوەتەوە، باس کردن لە چۆنێەتی ژیانی ماددی و مەعنەوەیی خێڵە کوردەکانی ناوچەکەیە.\nناوبراو وتوویە کە، لەو پەرتووکەدا، تایبەتمەندییە نەتەوەیی، کۆمەڵایەتی، فەرهەنگی و ئابوورییەکان لە دوو بازنەی زەمەنیی ڕابردوو و ئێستادا خراوەتە بەر توێژینەوە و لەماوەی توێژینەوەکەدا بەردەوام هەوڵ دراوە هەتا لەمەڕ بووژانەوەی فەرهەنگ و زمانی کوردیی ناوچەکە(کورمانجی) هەوڵێکی شیاو بدرێت.


فایەرفۆکس٤ وەشێنرا | kurditgroup\nخوێندنەوە ( ۔29۔ )\nدوای ماوەیەکی یەکجار زۆر لەوەشانە یەک لەدوای یەکەکانی تاقیگاری ، رۆژێک پێش کاتی دەستنیشانکراوی خۆی، موزیلا وەشانی ٤ ی وێبگەڕی فایەرفۆکسی وەشاند، دەبوایە موزیلا دوو وەشانی پێش تەواو (RC) و وەشانێکی تاقیگاری Beta ی بوەشاندایە ، دوای ئەوە وەشانی تەواوی دابەزاندایە، بەڵام دیارە ئەوەش لەبەر ئەو چاوەڕوانییە زۆرەی بەکارهێنەرانی ئەم ویبگەڕە بوو، چونکە بریار بوو لە مانگی ١١/ ٢٠١٠ تەواوبێت.\nلەم وەشانەدا ژمارەیەک گۆڕانکاری و چاکسازی بەرچاو ئەنجام دراون بەپێی مالپەڕی [url=http://www.neowin.net/news/mozilla-launches-firefox-4]Neowin[/url]، لەو گۆڕانکاریانە، پشتگیری ڤیدیۆ ستاندارتی HTML5 و پشتگیری multitouch بۆ ویندۆز٧ وچاکسازی لەکەم بەکاربردنی بیرگەو خێراکردنی وێبگەڕەکە و چاکسازی و بەهێزکردنی لە بواری پاراستن.\nهەروەها لە ڕواڵەتیشدا گۆڕانکاری کراوە، بەڵام چۆنیەتی ڕێکخستنی و بەکارهێنانی بازدەر (Tab) و تولئامرازی بەکارهێنانی پێوەکراوەکان (Add.ons) هەروەکو وەشانەکۆنەکانە و گۆڕانکاریەکی کەمتر ئەنجام دراوە.\nبەڕێوەبەری تەکنەلۆژی لە موزیلا” Brendan Eich ” لە لێدوانێکی بۆ [url=http://linkpuls.idg.no/go/e/page_col-AC_news/http://news.softpedia.com/news/Firefox-5-0-only-Months-after-Firefox-4-0-180214.shtml.]Softpedia[/url] دەڵێت،لەم وەشانە بەدواوە موزیلا بەماوەی کەمتر وەشانەکانی دەوەشێنێتو چیتر کاتی زۆر ناخایەنێت ، هەروەها دەڵێت وەشانی پینجی فایەرفۆکس Firefox 5 لەماوەی چەند مانگێکی تردا تەواو دەبێت.\nدەتوانن لەم بەستەرانەی خوارەوە بۆ هەر یەک لە سیستەمەکاپێکردنەکانی ویندۆز و لینوکس و ماک دابگرن.\n[color=red]تەماشایەکی ئەم گرتە ڤیدیۆییەش بکەن بۆ ئاشنابوونی زیاتر بە کردارە نوێیەکان[/color]\n1 / Sia\nئەوە هێشتا پاڵێوراوی وەشاندنی کۆتاییە نەک وەشینرابێت، ئەمە دووەم پاڵێوەراوە و دوای ۱۲ وەشاندنی بێتا.\nدەستخۆش بۆ هەواڵەکە و بژی.\nسوپاس کاک سیا، ئەمە RC نییە، Final ە، سەرچاوەکەی PC World ە، جێگای باوەڕن، بەڵام خۆم هێشا تاقیم نەکردۆتەوە، لەوانەیە ئەمڕۆ بەفەرمی بڵاوبکرێتەوە.\n3 / P-shtewan75\nده‌ست خۆش بۆهه‌واڵه‌که‌ت\n4 / Danamustafa\nده‌ستت خۆش بێ کاک زه‌ندی له ئاماده‌کردنی ئه‌م هه‌واڵه‌و به‌سته‌ره‌کانی داگرتندا.. هه‌ست ئه‌که‌م له شێوه‌دا له ئه‌نته‌رنێت ئێکس پلۆره‌ری ٩ بچێت..\n5 / Sia\nکاک زەندی سڵاو، بۆیە من باوەڕم بە پیسی وۆرلد و ئەمانە نییە :)\nتەماشای ماڵپەڕی سەرەکی بکە:\nئەمەش سەرچاوەی بڵاگی فەرمی خۆیان:\n@danamustafa کاتێک ئەم لەوەشاندنەکانی بێتای ٦ دابوو ئەنجا ئینتەرنێت ئێکسپلۆرەر وەکو یەکەم بێتا دەرچوو، واتا هێشتا IE9 تەنها لە ڕووی ڕووکەشەوە لاسایی کردۆتەوە.\nزۆر سوپاس بەڕێزان!\nڕاستە بەفەرمی لەمالپەڕی سەرەکی موزیلا نەوەشێنراوە، بەڵام ئەگەر تەماشای سەرچاوەی داگرتنەکەی بکەیت، هەر لەسەر سێرڤەری موزیلایە.\nلێرەش دانراوە ، کاک سیا.\nکاک دانا، من هێشتا تاقیم نەکردۆتەوە، بەڵام دەڵێن زۆر خێراکراوە.\n7 / جوتیار\nدەست خۆش ،\nمنیش چاوەڕێم لە update-manager دەرکەوێت ، هێشتا دەر نەکەفتە.\nئەوەی وایان نوسیوە هەمووی هەڵەیە. RC2 ئەوە وەشاندنی کۆتایی نییە. لەم ماوەیەکی زۆر نزیکدا ئیتر ئەمرۆ و بەیانی کەوتووە بەڵام وەشاندنی ٤ بێت بەستەری سەرەکی و هەموو ماڵپەڕەکە دەینوسن.\nدەستخۆش کاک زەندی،\nکاک سیامەند ڕاست ێژێ، ئەمە کاندیدە بۆ ئەوەی ببێت بە وەشانی چوارەم.\n10 / Lokman Omer\nبەڵێ ئەمە Final ە لێرە بە ڕونی نووسراوە\nThe official launch day may still be tomorrow, but those not willing to wait can now grab the final version of Firefox 4 for Windows, Mac OS X or Linux straight from Mozilla's FTP server.\n11 / Akar Omed\nHîçman Bo Nehaw !\nماڵتان ئاوەدان بێت، وتم باخۆمان پێش خەڵکەکە دایبگرین، ئەوە موزیلاش بەفەرمی دایناوە، تەماشایەکیان بکەن بزانن جیاوازیەکانیان چییە.\n13 / Abdull330\nمنیش ده‌ڵێم فایناڵ نیه به‌ڵام ئه‌م لینکه‌ی کۆتای کاک زه‌ندیم بینی وتم فایناڵه.\nسه‌ربه هه‌ویه له‌گه‌ڵ گۆگڵ کرۆمدا ماوه‌یه‌ک ده‌ستاو ده‌ستیان پێ ده‌که‌م تا یه‌کیان داوای ماڵ جیایم لێ ده‌کات\nبۆ برادەرانی لینوکس بێ compile کردنی گورزە بەم ڕێگەیە دەتوانیت دوواوەشان بەدەسبێنیت تەنها ئەم کۆماندە لە تێرمیناڵ بنووس:\n[code]sudo add-apt-repository ppa:mozillateam/firefox-stable && sudo apt-get update && sudo apt-get upgrade[/code]\nمۆزیلا ئەو وەشانەی وەکو کاندیدێک بۆ ٤ دانا، کە ئیستا بووە بە وەشانی کۆتایی بە فەرمی:\n١٥ بۆچوون نوسراوە، کەسێک سەرنجی خۆی نەنوسی دوای ئەو هەموو گۆڕانکارییە، پێم وابوو موزیلا بەرەو پوکانەوە بچێت دوای کرۆم، بەڵام کارێکی باشیان کردووە لەم وەشانەدا کەجێگای بایەخپێدان و دەستخۆشیە.\nزۆر جوانکراوە، زۆر کاری تێداکراوە لە هەردوو دیودا، ڕوکار و دیوی ناوەخنی.\nتا ئیمڕۆ ئەمە یەکەم جارە دانی خێر بە فایەرفۆکسدا بنێم.\n17 / Kurdoo\nپێم وابی ئەوە هەر بێتا یەکە بو کردیانە وەشانی ٤ لەبەر دەرچونی IE نوێ\nمن ئەوەم دانەگرت کار بە بێتا یەکەی دەکەم زۆر باشە لە روی خێرایش و روکارەکەشی لە پێشتر جوانترە\nدەستەکانت خۆش کاکە زەندی\n18 / Akar Omed\nکاک زەندی تۆ بە دڵوبێت زۆر باشە .\nکاک جوتیار , دەست خۆش .\nکاک کوردۆ , ئازادی بەڵام مادەم فیناڵ/کۆتای ,بڵاو بویەوە باشترە نوێی بکەیتەوە , چوون خراپ نابێ باشتر ئەبێ !\nبەڵام من هەر بۆم نەهاو نوێکردنەوە , بۆ ویندۆزەکەم !\nبێاتاکانی لە ۱۲ دانەوە تەوابوون و پێشتر یەکەم پاڵێوراوی کۆتایی وەشاند و دوایی دووەم و ئەو ڕۆژەش لە کاتژمێر ۱٤ بەکاتی ناوەندی ئەوروپاش کردی بە فەرمی.\n20 / Akar Omed\nمنیش نوێم کردەوە , نایابە .\n21 / زمانیار\nلەم وەشانە "نوێ"یەشدا، لەگەڵ خواروژووركردن بەناو ماڵپەڕدا کێشە هەیە... بەتایبەت زۆر جار جێنیشانده‌ر لەناو دەقخانەیەك (textbox) دەچەقێت و بە شۆفڵیش دەرناچێت. تەنانەت دوگمەكانی لاپەڕە سەرەوە (page up) و لاپەڕە خوارەوەش (page down) لەکار دەکەون... ئەوە لە تیری ئاراستەكان گەڕێ کە هەر بەتەواوی پەكیان کەوتووە... هیوادارم هەر لای من وا بێت :)\n22 / Zandy\nکاک زمانیار، منیش هەستم بەو کێشەیە کردوو، بەڵام ئەوە هەموو کاتێک پەیوەندی بە وێبگەڕەوە نییە، هەندێک جار کیشەکە پەیوەندی بە مالپەڕەکەوە هەیە یا درایڤەری مشکی کۆمپیوتەرەکەت یا تەچ پاد.\n23 / Akar Omed\nچەقینی جێنیشاندەر زۆر کات لای منیش وایە لە کرۆمەکەش , وە بۆ خوار و ژورکردن لە سێ کۆمپیوتەر یەکێکیشیان لینوکسە کێشەی نییە .\nئەشێت ئەو زەحمەتە بکێشیت و بۆیان بنێریت لە لیستی BUG زۆری بکەیت، هەڕجەندە کاک زەندی وتەنی کێشکە هی وێبگەڕ نییە بەگشتی.\n25 / Rawa.hawler\ndast xosh bo am rwn krdnawayat\n26 / -SAFA-DC-\nماوەیەکە جارجار مۆزێلا بەکارێنم.. لەم تازە کردنەوەدا هەستم کرد خێراتر دەکریتەوە\n27 / Hama-diar\ndastan xosh betttttttttttttttttttttttttttttttttttttttt\n28 / Mr.zana\nهەر هەوالەکەم بینى نوێم کردەوە\nزۆر خێرابوو لە دامەزراندن\nبەڵام شتێکى هەیە پێشتر ئەگەر چەند Lab ــێک بکردبوایەوە کاتى داخستن پێتى دەووت کەوا رەنووسى بکەم یان یەکسەر داى بخەم\nبەڵام لەم وەشاندە دا یەک سەر دایدەخات\n29 / Zandy\nMr.zana@ ئەوەدەتوانی لەبەشی Options - Tab بۆخۆت چاکی بکەیت، ئیشارەتی بەردەم Warn me when closing multiple tabs لابراوە، ئیشارەتی بکەرەوە ، هاوارت بۆ دەکاتەوە.


به ڤیدیۆ.. دانپێدانانی پیاوه‌كه بڵاوكرایه‌وه كه ژنه‌كه‌ی دوای خنكاندن، سووتاندووه و دواتر فڕێیداوه‌ته ناو رووباره‌وه\nKurdistan24 هه‌ولێر 15:41 2021/09/21\nعێراق ئه‌شكه‌نجه‌دان پارێزگای بابل پۆلیس\nچه‌ند مانگێك به‌ر له ئێستا پۆلیسی پارێزگای بابل گرته ڤیدیۆیه‌كی بڵاوكرده‌وه، كه پیاوێك دان به كوشتنی ژنه‌كه‌ی داده‌نێت، كه دوای خنكاندن، به‌نزینی پێداكردووه و سووتاندوویه‌تی، بۆ شاردنه‌وه‌ی تاوانه‌كه‌شی پاشماوه‌ی ته‌رمی سووتاوی هاوسه‌ره‌كه‌ی فڕێیداوه‌ته رووباره‌وه.\nمیدیاكار "عیسا عه‌توانی" له هه‌ژماری تایبه‌تی خۆی له تۆڕی كۆمه‌ڵایه‌تی فه‌یسبووك بڵاویكرده‌وه، كه پێشكه‌شكارێكی ته‌له‌ڤزیۆنی له‌بری دادوه‌ر لێكۆڵینه‌وه له‌سه‌ر تاوانێك ده‌كات، كه پیاوێك هاوسه‌ره‌كه‌ی خۆی دوای خنكاندن، سووتاندووه و دواتریش فڕێیداوه‌ته رووباره‌وه.\nچه‌ند رۆژێك به‌ر له ئێستا هێزه ئه‌منییه‌كان هاوسه‌ری ئه‌و پیاوه‌یان له پارێزگایه‌كی دیكه‌ی عێراق دۆزییه‌وه، كه رایكردبوو، كه‌چی پۆلیس له‌ژێر فشار و ئه‌شكه‌نجه دانیان به‌و پیاوه ناوه، كه هاوسه‌ره‌كه‌ی خۆی كوشتووه.\nله‌و گرته ڤیدیۆییه‌ی بڵاوكراوه‌ته‌وه، كه پیاوه‌كه گوایه دان به‌تاوانه‌كه‌ی ده‌نێت، پێشكه‌شكاره‌كه و به‌ڕێوه‌به‌ری پۆلیس سه‌ركۆنه‌ی ئه‌و پیاوه ده‌كه‌ن و سووكایه‌تی پێده‌كه‌ن، ته‌نانه‌ت پێی ده‌ڵێن خاڵییه له مرۆڤایه‌تی، له گرته‌یه‌كی دیكه پێشكه‌شكاره‌كه به هاوه‌ڵی تیمی پۆلیس پیاوه‌كه ده‌به‌نه نزیك رووباره‌كه و دووباره فشاری ده‌خه‌نه‌سه‌ری لێی ده‌پرسن چۆن ئه‌و تاوانه‌ی ئه‌نجام داوه.\nعیسا عه‌توانی، ئاماژه‌ی به‌وه كرد، هاوسه‌ری ئه‌و پیاوه چه‌ند مانگێك به‌ر له ئێستا دیار نامێنێت، پۆلیس لێكۆڵینه‌وه‌ی له‌گه‌ڵ ده‌كه‌ن و لێی ده‌پرسن هاوسه‌ره‌كه‌ت له‌كوێیه؟، ئه‌و ده‌ڵێت نازانم، به‌ڵام پۆلیس ئازادی ناكه‌ن و دوای ئه‌شكه‌نجه‌یه‌كی زۆر، ناچاری ده‌كه‌ن بڵێت هاوسه‌ره‌كه‌ی خۆم خنكاندووه و دواتر سووتاندوومه و فڕێمداوه‌ته ناو رووباره‌وه.\nئاماژه‌ی به‌وه‌ش كرد، پێشكه‌شكاری به‌رنامه‌یه‌ك له به‌غداوه دێته پارێزگای بابل و له‌به‌رده‌م كامیرای كه‌ناڵه‌كه‌ی دانپێدانانی پیاوه‌كه تۆمار ده‌كات و به‌شێوه‌یه‌ك پرسیاری لێده‌كات، وه‌ك بڵێی ئه‌و دادوه‌ره، ته‌نانه‌ت سووكایه‌تیشی پێده‌كات، دواتر له كه‌ناڵه ئاسمانییه‌كان بڵاوكرایه‌وه و پیاوه‌كه وه‌ك تاوانبارێكی قێزه‌ون ناسێنرا.\nئه‌و رۆژنامه‌نووسه نووسیویه‌تی، چه‌ند رۆژێك به‌ر له ئێستا هاوسه‌ری ئه‌و پیاوه به‌دیارده‌كه‌وێت، ئه‌مه روونده‌بێته‌وه، كه نه‌سووتێنراوه و ته‌نانه‌ت ده‌ستی مێرده‌كه‌شی پێنه‌گه‌یشتووه، به‌ڵام پیاوه‌كه به‌هۆی ئه‌شكه‌نجه‌دانه‌وه به ناچاری دانپێدانانی پێ تۆمار كراوه، بۆیه دوێنێ ئازاد كرا و گه‌ڕایه‌وه ناو كه‌سوكاره‌كه‌ی.\nئەو پیاوەی دوای تێپەڕبوونی چه‌ند مانگێك بەسەر ده‌ستگیركردنی، بێ تاوانی سه‌لێمنرا و گه‌ڕایه‌وه ناو كه‌سوكاره‌كه‌ی


جۆنسۆن كاتی كۆتایی هاتنی كۆرۆنای ئاشكراكرد – تۆڕی میدیایی خەڵک\n2020/07/24 - 4:56 PM\nسەرۆك وەزیرانی بەریتانیا ئاشكرای دەكات، كە لە ناوەڕاستی ساڵی داهاتوودا ڤایرۆسی كۆرۆنا كۆتایی دێت.\nبۆریس جۆنسن، سەرۆك وەزیرانی بەریتانیا لە كاتی سەردانی بۆ یەكێك لە نەخۆشخانەكانی ولاتەكەی ڕایگەیاند، لەگەڵ گەیشتنمان بە نیوەی ساڵی داهاتوو كۆتایی بە ڤایرۆسی كۆرۆنا لە وڵاتەكەماندا دێت.\nڕاشیگەیاندووە، كە “من دەمەوێت بە ڕاشكاوی بیڵێم، كە كاتێكی قورس لەبەردەمماندایە لە شەڕی دژی كۆرۆنا، هەروەها هەموومان ڕووبەڕووی كاتێكی قورس لەڕووی ئابوورییەوە دەبینەوە”.\nجۆنسن ئاماژەی بەوەشكردووە، هیچ گومانێكم نییە، كە دەتوانین ڕووبەڕووی ئەو دۆخە ببینەوە و لە كۆتاییدا بەهێز ببین و وتیشی، “پێموانیە جارێكی دیكە ژمارەی تووشبووان بەرەو زیادبوون بچێتەوە سەرەڕای ئەوەی دابەزینی ژمارەكەش زۆر هێواش و كەمە”.


ANF | لە دیالە ٤ تیرۆریست ده‌ستگیر كران كه بەنیاز بوون له جه‌ژندا ته‌قینه‌وه ئه‌نجام بده‌ن\nلە دیالە ٤ تیرۆریست ده‌ستگیر كران كه بەنیاز بوون له جه‌ژندا ته‌قینه‌وه ئه‌نجام بده‌ن\nئه‌مڕۆ یه‌كشه‌ممه هێزه ئه‌منییه‌كانى پارێزگاى دیاله چوار تیرۆریستیان ده‌ستگركرد كه سه‌رقاڵى دروستكردنى بۆمبى چێنراوبوون بۆ ئه‌وه‌ى به‌ر له كۆتایی جه‌ژن ته‌قینه‌وه ئه‌نجام بده‌ن.\nیه‌كشه‌ممه, 2 Aug 2020, 14:50\nبه پێی بەیاننامەیەکی هێزه ئه‌منییه‌كانى پارێزگاى دیاله، به‌شى هه‌واڵگرى هێزه ئه‌منییه‌كانى دیاله توانیویانه زانیارى كۆ بكه‌نه‌وه له‌سه‌ر گروپێكى چوار كه‌سى له قه‌زاى میقدادییه‌ی سه‌ر به پارێزگاى دیاله كه سه‌رقاڵى دروستكردنى بۆمبێکی چێنراو بوون.\nهەروەها لە بەیاننامەی هێزە ئەمنیەکانی دیالەدا هاتووە، به‌یانى ئه‌مڕۆ هێزه ئه‌منییه‌كان له ئۆپراسیۆنێكى سه‌ربازیدا هه‌ڵیانكوتاوه‌ته سه‌ر ئه‌و گروپه كه له ماڵێكدابوون له میقدادیه له نزیك به‌عقوبه، له كاتێكدا كه سه‌رقاڵى دروستكردنى بۆمبى چێنراوبوون ده‌ستگیر كراون.\nهێزه ئه‌منییه‌كانى دیاله ئه‌وه‌یان پشتڕاستكردووه‌ته‌وه كه، ئه‌و چوار كه‌سه‌ى ده‌ستگیر كراون، دانیان به تاوانه‌كه‌یاندا ناوه كه ویستوویانه، پێش كۆتایهاتنى جه‌ژنى قوربان له چه‌ند ناوچه‌یه‌ك ئه‌و بۆمبانه بیته‌قێننه‌وه.


هەواڵ / کوردستان :: 17/06/2019 :: 3808 جار بینراوە\nرێگاى سەرەکى نێوان دوو شارى هەرێم دادەخرێت\nدوو برا بە رووداوێکی هاتوچۆ گیانیان لەدەستدا\nتاكسی ناو شار و دەرەوەی شار بە تابلۆ جیا دەكرێنەوە\nنۆژه‌نكردنه‌وه‌ى رێگەى سه‌ره‌كى هه‌ولێر-كۆیه وه‌ستاوە\nبه‌پێى پڕۆژه‌یه‌كى وه‌زاره‌تى ناوخۆى هه‌رێم، له‌مڕۆوه ده‌ستكراوه به گۆڕانكارى له شێوازى مۆڵه‌تى شوفێرى و به‌رپرسێكى وه‌زاره‌تى ناوخۆش ده‌ڵێت: "له شه‌ش مانگدا، سیستەمی نوێ بۆ دەرکردنی مۆڵەتی شوفێر ده‌كه‌وێته‌كار".\nسامى جه‌لال، به‌ڕێوه‌به‌رى گشتى دیوانى وه‌زاره‌تى ناوخۆى هه‌رێم (ئه‌مڕۆ دووشه‌ممه 17ى حوزه‌یرانى 2019) به دواڕۆژى راگه‌یاند: به‌پێى ئه‌و گرێبه‌سته‌ى له‌نێوان وەزارەتی ناوخۆ و كۆمپانیایه‌كى ئه‌ڵمانیدا كراوه، له‌مڕۆوه كۆمپانیاكه ده‌ستى به‌كاره‌كانى كردووه و گۆڕانكارى له مۆڵه‌تى شوفێریدا ده‌كرێت.\nوتیشى: "گۆڕانكارییه‌كه بۆ ئه‌وه‌یه، كه ساخته‌كارى له مۆڵه‌ت و ساڵنامه‌كاندا نه‌كرێت، بۆ ئه‌مه‌ش سیسته‌مێكى بۆ داده‌نرێت كه هه‌ردووكى ده‌بێته پلاستیكى و لێزه‌ر، له‌هه‌ر شوێنێك مۆڵه‌ته‌كه له سیسته‌مه ئه‌لیكترۆنییه‌كه بدرێت، ده‌زاندرێت شوفێره‌كه مۆڵه‌تى هه‌یه یان نا؟".\nسامى جه‌لال، رونیشكرده‌وه: له‌و مۆڵه‌ته نوێییه‌دا، چەندین زانیاریی دەربارەی شوفێر لەخۆدەگرێت، جگه له‌وه شوفێر لەکاتی دەرھێنانیدا پێویستی بە مۆڵەتی نێودەوڵەتی نابێت، چونکە ھەمووی یەک سیستەم دروستکراوە و وێنه‌ى جۆرى ئۆتۆمبێله‌كه له‌سه‌ر مۆڵه‌ته‌كه‌دا ده‌بێت.\nله‌ماوه‌ى شه‌ش مانگى داهاتوودا، كاره‌كانى ده‌رهێنانى شێوازه نوێییه‌كه‌ى مۆڵه‌ته ته‌واوده‌كرێت.


ژمارەی مردووان بە تاعوون لە مەدەغەشقەر گەیشتە 33 کەس\nلەلایەن سەروەر سالار\t 7/10/2017\nبەکتریای تووشکەری تاعوون\nنوێترین راگەیێندراوی وەزارەتی تەندروستی مەدەغەشقەر ئاشکرایدەکات ژمارەی مردووان بە تاعوون لەو وڵاتە گەیشتووەتە 33 کەس و کۆی تووشبووانیش لە 200 کەس زیاترە.\nراگەیێندراوەکە، کە پێنجشەممە 5 ی ئۆکتۆبەر بڵاوکراوەتەوە، دەڵێ زۆرینەی مردووان ئەوانەن کە تووشی تاعوونی سییەکان بوون، کە مەترسیدارترین جۆرە و لە رێگەی پرژەی دەرچوو لە کۆکە و پژمە و هەناسە دەگوێزرێتەوە.\nبەرپرسێک لە وەزارەتی تەندروستی وڵاتەکەوە گوتوویەتی، لەنێو کۆی تووشبوواندا 155 کەس تووشی تاعوونی سییەکان بوون.\nرێکخراوی تەندروستی جیهانیی هۆشداریداوە کە تاعوونەکەی ئەمساڵی مەدەغەشقەر وەکوو ساڵانی پێشوو نییە، بەوەی زۆرتر تاعوونی سییەکانە و لە ناوچە شارستانەکان بڵاودەبێتەوە نەک گوندەکان.\nتاعوون و جۆرەکانی\nئەو جۆرەی تاعوون کە تووشی لیمفەگرێکان دەبێ و هۆکارەکەی پێوەدانی مێش و مەگەزی هەڵگری بەكتریای تاعوونە، کە زۆرتر لەسەر جەستەی مشک و جرج دەژین. ئەم جۆرەیان زیاتر ئاوسانی لیمفەگرێکان درووستدەکات و زۆربەی کات کوشندە نییە.\nئەو جۆرەی تاعوون کە تووشی سییەکان دەبێ کوشندەترین جۆرە و هەندێک جار ئەگەر لە 24 کاژێردا چارەسەر نەکرێ، کەسەکە دەکوژێ.\nتاعوونی سییەکان لەکاتی وەرگرتنی شلەکانی دەرچوو لەکاتی کۆکە و پژمینی کەسی تووشبوو بۆ کەسێکی دیکە دەگوێزرێتەوە و نیشانە سەرەتاییەکانی هاوشێوەی هەڵامەتن.\nهەرچەندە تاعوون بەوە دەناسرێتەوە کە لە سەدەکانی نێوەڕاست بووەتەهۆی قڕکردنی چەندین کۆمەڵگەی ئەورووپی و ئاسیایی، ئێستاش ئەو نەخۆشییە ناو بە ناو بۆ مرۆڤ دەگوێزرێتەوە لە کیشوەرەکانی ئەفریقا و ئەمریکای باشوور، بەتایبەت وڵاتانی مەدەغەشقەر، کۆنگۆی دیموکرات و پیرۆ.\nتاعوون لە مێژوودا كارەساتی گەورەی ناوەتەوە، بۆ نموونە لە سەدەی 14 دا بووەتەهۆی مردنی 50 ملیۆن كەس. بەڵام بەهۆی پێشكەوتنی زانستی پزیشكی و داهێنانی دەرمانی دژە بەكتریای تاعوون، ئێستا تاعوون بە نەخۆشییەكی دەگمەن دادەنرێ.\nزۆربەی حاڵەتەكانی ئەو نەخۆشییە بە دەرمانی دژە زیندە بە ئاسانی چارەسەردەكرێن، بەڵام بەردەستنەبوونی دەرمانی پێویست وادەكات 30-60%ی تووشبووان بمرن.\nنیشانەکردن : تاعوون\n1362 ژمارەی بینین


نیویۆرك تایمز: ئەمریكا داعشی بەهێزكردەوە - تۆڕی میدیایی خەڵک\nنیویۆرك تایمز: ئەمریكا داعشی بەهێزكردەوە\nرۆژنامەی نیویۆرك تایمزی ئەمریكایی رەخنە لە سیاسەتی دەوڵەتی ئەمریكا دەگرێت لە رۆژئاوای كوردستان كە هۆكار بووە بۆ بەهێزبوونەوەی داعش.\nرۆژنامەی نیویۆرك تایمز لەسەر رووداوی هێرشی تیرۆرستانی داعش بۆ سەر گرتووخانەی حەسەكە لە راپۆرتی خۆیدا ئاماژەی بەوە داوە كشانەوەی بەشێكی زۆری هێزی ئەمریكایی لە 2019 لە سووریا و رۆژئاوای كوردستان، هۆكاری بەهێزبوونەوەی داعش بووە كە گەیشتووەتە هێرشبردن بۆ سەر گرتووخانەی حەسەكە.\nرۆژنامەكە رەخنەی لە هێزە كوردییەكان و بەڕێوەبەرایەتی خۆسەری رۆژئاوای كوردستان و باكووری سووریاش گرتووە كە لاوازبوونیان هۆكارەكەی ئەوەیە كە نەیانتوانیوە لە راكێشانی پشتیوانی و رەوایی سیاسیی لەسەر ئاستی جیهاندا سەركەوتوو بن.\nبە بڕیاری ئیدارەی پێشووی ئەمریكا لە 2019 هێزە ئەمریكاییەكان وەك هەڵكردنی گڵۆپی سەوز بۆ هێرشی توركیا بۆ سەر گرێسپی و سەرێكانی و داگیركردنی ئەم ناوچانە لە رۆژئاوای كوردستان كشانەوە.\nنۆ ماڵی سنە وەك شوێنەوار تۆماركران


ڕوانگه: ئێران؛ کێشه‌گه‌ڵی ئابووری و سیاسی و هه‌ڵبژاردنی داهاتو\nبەرپـرسی سیاسەتی دەرەوەی یەکیه‌تی ئوروپا دەڵێت ڕەنگە بەم زووانە سزاکانی سەر ئێران ڵاببرێت.هاوکات حەسەن ڕۆحانی سەرۆک کۆماری ئێران لە وتارێـکدا لەسەر تەلەفیزیۆنی وڵاتەکەی لە بۆنەی کردنەوەی پـرۆژەیەکی نوێی گاز گوتی " هیوادارم لە چەند ڕۆژی داهاتوو ئه‌و سزانه‌ی به سەر ئێران سەپێندراون، لاببرێن."\nبه‌ڵام نرخی جیهانی نه‌وت دابه‌زیوه و ئێسته گه‌شتوه‌ته 30 دۆلار، به پێی ئه‌وه‌ش که ئێرانبووجه‌ی ساڵی 2015 خۆی به به‌راوه‌ردی نه‌وتی 72 دۆلاری داڕشتبوو، ئه‌وه به مانای که‌م هێنانی پاره له خزێنه‌ی حکومه‌تی ئێراندایه که ده‌بێته هۆی زیاد بوونی کێشه‌ی ئابووری و دابه‌زینی نرخی پاره له ئێران و هه‌ژارتر بوونی خه‌ڵک.\nله هه‌مان کاتدا وه‌زاره‌تی زانیاری ئێرانیش رایده‌گه‌ینێت که چه‌ند به‌رپرس و ده‌سه‌ڵاتداری تری ده‌ست به‌سه‌ر کردوه که به مێلیارد تمه‌ن دزیان له سه‌رچاوه ئابووریه گشتیه‌کان کردوه. ئه‌حمه‌د ته‌وه‌کۆڵی، نوێنه‌ری تاران له پارله‌مانی ئێرانیش ده‌ڵێت ئه‌وه‌ی که ده‌توانێت ببێته هۆی ڕووخان و تێکشکانی کۆماری ئێسڵامی ئێران نه نه‌یارانی ناوخۆیی و ده‌ره‌کی که پره‌سه‌ندنی گه‌ندڵی ئابووریه.\nلە ڕوانگەی ئەم هەفتەیەدا بۆ تاوتو کردنی ڕه‌وشی ئێستهی ئێران لەگەڵ بەڕێزان دوکتور ئاوات عه‌لیار لێکوڵه‌ری سیاسی له ئه‌مه‌ریکا و سیاوه‌ش ئووه‌یسی لێکوڵه‌ری سیاسی له که‌نه‌دا وتووێژمان کردووە.


دانپێدانانی سەربازێکی منداڵی میلیشیاکانی سوریا: تورکیا دەماننێرێت بۆ هەر شوێنێک کە بیەوێت – Daily Kurdistan\nدانپێدانانی سەربازێکی منداڵی میلیشیاکانی سوریا: تورکیا دەماننێرێت بۆ هەر شوێنێک کە بیەوێت\nلە بەشی تورکیا 8 ڕۆژ پێش ئێستا\t43 جار بینراوە\nفەجر مالیکی سەربازێکی منداڵی سوپای نیشتیمانی سوریایە، کە هەر لە تەمەنی ١٢ ساڵییەوە پەیوەندی کردووە بە هێزە ئۆپۆزسیۆنەکانی سوریاوە. فەجر مالیکی باس لە چۆنێتی پەیوەندی کردنی بە سوپای نیشتمانی سوریاوە دەکات کە ئەو گرووپە چەکدارە لە لایەن تورکیاوە پشتیوانییان لێدەکرێت. فەجر باس لە ڕووداوەکانی وەک دەستبەسەرداگرتنی ماڵ و موڵکی خەڵکی، دەستدرێژی و بەکارهێنانی خراپی منداڵان و تاڵانییەکان دەکات کە لە لایەن هێزە میلیشیاکانەوە ئەنجام دەدرێت و ئاماژە بۆ ئەوە دەکات کە چیتر “ئامانجی شۆرش” لە سوریادا بوونی نەماوە.\nفەجر مالیکی چاوپێکەوتنێکی لەگەڵ ئاژانسی (North press Agency) ئەنجامدا و باسی لە هەموو ئەو ڕووداوانە کرد کە لە ماوەی چەند ساڵی ڕابردوودا لە ڕیزی گرووپە میلیشیاکاندا بینویەتی.\nفەجر مالیکی دەڵێت: “سوپای نیشتیمانی سوریا، لە ڕاستیدا سوپای سوریای نییە، بەڵکو سوپایەکی سەر بە تورکیا و تورکیا بۆ هەر شوێنێکی بوێت دەینێرێت. ئێردۆغان بۆ هەر شوێنێک بیەوێت وەک لیبیا و ئازەربایجان ئێمە دەنێرێت. لە ئێستادا لە نێو یەکەکاندا دەنگۆی ئەوە لە ئارادا هەیە کە سەربازە منداڵەکان دەنێرن بۆ شوێنەکانی دیکە بۆ شەڕکردن. ئەم نەوەیەی ئێستا هەن کە لە کاتی دەستپێکردنی جەنگی سوریا منداڵی ساوا بوون، نەیانتوانی فێری خوێندنەوە و نووسین بن و بە جاهیلی مانەوە. ئەگەر بڵێم ئەو منداڵانە وەک کۆیلە لە لایەن تورکیاوە بەکاردەهێندرێن هیچ زیادەڕەوی تێدا نییە.’\nفەجر مالیکی ئاماژەی بۆ ئەوە کرد لە پێناو مانەوە لە ژیاندا و پارێزگاری کردن لە خانەوادەکەی ناچاربووە بچێتە ڕیزەکانی گروپە میلیشیاکانەوە و ناچاربووە لە چەندین بەرەی جیاوازی شەڕدا بجەنگێت و دەڵێت: “ساڵانی ٢٠١٧ و ٢٠١٨ ساڵانێکی زۆر سەخت بوون بۆ من. بە ناڕەحەت خواردنم دەست دەکەوت. ئەوکات ١٦ بۆ ١٧ ساڵان بووم. دوای ئەوەی بە شێوەیەکی فەرمی گرووپە میلیشیاکان لە ژێر ناوی سوپای نیشتیمانی سوریادا کۆبوونەوە و لە لایەن تورکیاوە سەرپەرشتی دەکران کەمێک بارودۆخمان باشتربوو، وە بە شێوەیەکی باشتر مووچەمان وەردەگرت. دوای ئەوەی ئۆپەراسیۆنەکان زیادی کرد و تورکیا هێرشی کردە سەر عەفرین و ناوچەکانی دیکەی باکوری سوریا بۆ پڕکردنی کەموکورتییەکانی سوپاکەی ژمارەیەکی زۆر منداڵی لە ڕیزەکانی سوپادا وەرگرت و ناردنی بۆ بەرەکانی جەنگ. لە ئێستادا ژمارەیەکی ئێجگار زۆر منداڵ لە نێو ئەو گرووپە میلیشیایانەدا هەن”.\nمالیکی لە درێژەی قسەکانیدا وتی: “کاتێک هێرشەکانی بۆ سەر عەفرین و ناوچە کوردییەکانی باکوری سوریا دەستیپێکرد، بە چاوی خۆم بینیم کە تورکەکان چۆن خەڵکانی مەدەنییان ڕووت دەکردەوە و دەستدرێژیان دەکردە سەر ئەو ژنانەی ڕفاندبوویان. بۆمان دەرکەوت کە درووستکردنی سوپاکەی ئێمە لە بنەڕەتدا هیچ پەیوەندییەکی بە شۆڕشی سوریا و ڕووخاندنی ڕژێمی ئەسەدەوە نەبووە بەڵکو بۆ مەرامە سیاسییەکانی تورکیا بنیاد نراوە.”\nمالیکی سەبارەت بە ناردنی سەربازی سوپای نیشتیمانی سوریا بۆ لیبیا وتی “تورکیا داوای کرد سوپای نیشتیمانی سوریا یەکەیەکی سەربازی تەواو ڕەوانەی لیبیا بکات. ژمارەیەکی زۆر سەربازی منداڵ لە نێو ئەو سەربازانەدا بوون کە ڕەوانەی لیبیا کران. دواتریش ژمارەیەکی زۆر سەربازی منداڵ لە نێو ئەو سەربازانەدا هەبوون کە ڕەوانەی ئازەربایجان کران بۆ یارمەتیدانی ئازەربایجان لە جەنگی کاراباغدا.”\nپێشوو ئێران: کەشتییەکمان لە دەریای سوور هێرشی کراوەتە سەر\nدواتر ئەمریکا بڕیاریدا سەرلەنوێ دەست بە هاوکارییەکان بۆ فەلەستین بکاتەوە\nڕۆژەڤی ئەمڕۆی کوردستان و عێراق و جیهان 13ی شوباتی 2019\nحکومەتی عێراق، کاتی ئەنجامدانی هەڵبژاردنەکانی دیاریکرد\nدەمیرتاش :بچوکترین ئومێدم نییە کە بە شێوەیەکی دادپەروەرانە دادگایی بکرێم\nزانیاری نوێ لەسەر هەوڵی کودەتاکەی ١٥ی تەمووزی ٢٠١٦ی تورکیا ئاشکرا بوو\nڕێکخراوی تەندرووستی جیهانی سێ وڵاتی نموونەیی دیاریکرد


لەم پایزەی ئەمساڵ کامیان ھەڵدەوەرێ کازمی یا حەشدی شەعبی..؟؟ - پرس میدیا\nHome وتار لەم پایزەی ئەمساڵ کامیان ھەڵدەوەرێ کازمی یا حەشدی شەعبی..؟؟\nلەم پایزەی ئەمساڵ کامیان ھەڵدەوەرێ کازمی یا حەشدی شەعبی..؟؟\nپرس میدیا 8/24/2020 10:33:00 am وتار,\n(( یەکێک لەئەگەرەکان بۆ بەھێزکردنی عیراق ، بەئەندام کردنی عیراقە لە ناتۆ..!!))\nھەر لەگەل گەیشتنی وەفدەکەی مستەفا کازمی بۆ ئەمریکا..\nئەمریکا توندتر لەجاران داوای گەماوری ئابووری و سەربازی زیاتری دژ بە ئێران ڕاگەیاند..ھەرچەندە بڕیاری ھەڵگرتنی گەماوری فرۆشتنی چەک بەئێران لەلایەن ئەنجومەنی ئاسایشی نەتەوە یەکگرتووەکان لەمانگی ئۆکتۆبەر دەخرێتەوە بەرباس.\nبەڵام پرسیار ئەوەیە بۆ ئەمریکا ئەم مەسەلەیەی لەگەل تەوقیتی چەند ڕۆژ پێش سەردانەکەی کازمی بۆ ئەمریکا تەقاندەوە..؟؟\nلەوەڵامی ئەو پرسیارە ڕەنگە ئەمریکا مەبەستی بێ کە دوو پەیام بداتە گوێی ئێرانیەکان لەلایەک و عیراقیەکانی سەربە ئێران لەلایەکی تر..\n- یەکەمیان / ئەوەمان بۆ دەردەخا کە ئەمریکا ، بەلێبڕاوانە ئەو نامانەی ڕەتکردۆتەوە کە ئێران بەکازمی بۆ واشتن ناردویەتی، ھەرچەندە کازمی پێش سەفەرەکەی بۆ ئەمریکا بە ئیسماعیل قائانی ووتبوو، کە ئێمە بەریدی ھیچ کەس نین..!!\nچونکە پێش سەفەرەکەی کازمی بەچەند ڕۆژێک بۆ ئەمریکا ، فەرماندەی فەیلەقی قودس قائانی سەردانی عیراق و کازمی کرد، وا بڵاوکرایەوە کە قائانی نامەی ڕابەری ئیسلامی ئیران عەلی خامەنەئی بۆ کازمی ھێناوە، تا بیگەیەنێتە واشنتن.. !!\n- دوەەمیان ئەوەیە/ ئەمریکا گڵوپی سەوزی بۆ کازمی ھەڵکرد، کەبەتەواوی و لێبڕاوانە دەبێت دەستی ئێران لەناو عیراق ببڕێ.. ھەرکاتێک ئێران لەڕێگای میلشیاکانی جوولەیان دژی کازمی کرد ، ئێمەش سزاکانمان لەسەر ئێران توندتر دەکەین.. جگە لەمە ترامپ بەکازمی ووت ھەرکاتێیش میلیشیاتەکانی ئێران دژی ئێمەو ئێوە وەستانەوە، ئێمە بەتوندتر و جەرگبڕتر وەڵامیان دەدەینەوە..!!\nبۆ سەرگرتنی ئەم پلانەو بەھێزکردن و یارمەتیدانی کازمی، ئەمریکا بەفعلی چەند ھەنگاوێکی پراکتیکی وەک ڕێگا خۆشکردنێک و بەھێزکردنی پێگەو بەرەی کازمی گرتۆبەر..\nیەکەمیان / ناردنی ٣٢٠ ملیار دینار بۆ ھەریەک لەمانگیەکانی( ئاب و ئەیلول ئۆکتبەر) بوکوردستان لە چوارچێوەی ئەو پلانەیە، کە دەبێت سەرجەم ھێزە کوردیەکان ھاوپەیمانی و ھاوکاری و ھەمانگیەکانیان لەگەل بەرەی حەشدی شەعبی( مالیکی و فەیازو عامری ) بپچڕێنن.. دەبێت پەڕوباڵیان بکرێن و تەنیا بمێنێنەوە.. واتە ڕیزکردنەوەیەکی نوێ بۆ یەکلاکردنەوەو لێک جیاکردنەوەی بەرەی ئەمریکاو بەرەی ئێران .\nدووەمیان/ ئەمریکا بەڵێنی بەکازمی داوە لەڕێگای بانکی دەوڵی قەرزێکی ( ٥) ملیار دۆلاری بۆ عیراق دابین بکات،تا لەقەیرانی دارایی دەربازی بێت.\nسێیەمیان/ ئەمریکا لەو گفتووگۆ ستراتیجیەی ، ئەگەری ئەوەیان خستۆتە بەردەم عیراق.. ئەگەر بتوانن میلیشیاکان لەناو ببەن و ئارامی و ئاسایش بگەڕێنەوە عیراق ، بۆ پاراستنی ئەو ئارامیەی عیراق، عیراق ببێتە ئەندام لەھاوپەیمانی ناتۆ.\nئەندازیاری ئەم پلان و پرۆژەیەش مایک پۆمپیۆی وەزیری دەرەوەی ئێستاو کۆنە سەرۆکی سی ئای ئەی ھاوەڵی مستەفا کازمیە.. ھەرئەویشە وای لەترەمپ کردووە کە بەچاوێکی رێز و ئومێد بەخش بڕوانێتە پێگەکەی کازمی .. نەوەک ترەمپ نەکازمی دەناسێ نە ئەوەندە تاقەت و حەوسەلەی ھەیە تا گرنگی بە سەرۆک وەزیرانێکی سێ مانگ دەست بەکاربوو بدات ..!!\nبۆیە بەدووری مەزانن ئەم پایزە پایزێکی سەخت بێ بۆ پۆمپیۆ و کازمی لەلایەک، بۆ ئێران و حەشدی شەعبیش لەلایەکی تر..!!\nBy پرس میدیا at 8/24/2020 10:33:00 am


مەسرور بارزانی و پەمپێۆ جەختیان لە مانەوەی ئەمریکا لە عێراق کردەوە - Mehr News Agency\n14 reşemiyê 2020 - 22:42\nNews Code 31006\nمەسرور بارزانی و پەمپێۆ جەختیان لە مانەوەی ئەمریکا لە عێراق کردەوە\nسەرۆکی حکومەتی هەرێمی کوردستان لەگەڵ وەزیری دەرەوەی ئەمەریکا کۆبووەوە.\nبە ڕاپۆرتی ئاژانسی هەواڵی مێهر, رۆژی هەینی لە یەکەم رۆژی دەستپێکردنی کۆنفرانسی ئاسایشی میونشن، مەسرور بارزانی سەرۆکی حکومەتی هەرێمی کوردستان و مایک پۆمپێیۆ وەزیری دەرەوەی وڵاتە یەکگرتووەکانی ئەمەریکا کۆبوونەوە.\nهەر لە کۆبوونەوەکەدا گفتوگۆ دەربارەی پێکهێنانی حکومەتی نوێی عێراق کرا. سەرۆکی حکومەتی هەرێمی کوردستان ئاماژەی بەوەدا کە پێویستە لە هەر گۆڕانکاریی و پێشهاتێکدا، پێگەی دەستووریی هەرێمی کوردستان پارێزراوبرێت.


ئەمە كەی ساڵێكە ئاسۆگیان!؟ – Knwe.org\nسەرەکی » هەمەڕەنگ » ئەمە كەی ساڵێكە ئاسۆگیان!؟\nلەساڵیادی خەفەبوونی پشكۆی پێكەنینە جوانەكانی ئاسۆ عومەر سوارەدا، ئاسۆی كیشوەرێك لەئاوەدانیی-یەك سەدەی رەبەقە وەك كەشتییەكی تێكشكاو لەكەناری بێئارامییدا جێتهێشتووم ئاسۆ گیان، سەد ساڵە، سەد ساڵ تەنیایی و سەد ساڵ داڕووخان بەناخی خۆمدا و سەدساڵ بێئۆقرەیی، سەدەیەك هاوار و بێدەنگیی و حەپەسان و بیركردنت، كەسەكەم.\nمەچەكم شل بوو هێندە دەرگای بیرەوەرییەكانم كوتا، ئاوی چاوم داهات هێندە بەسەر ڕێی هاتنەوەتەوە ئەبڵەق بوون ئاسۆ خوێناوییترین حەسرەت لەدڵما ئەوەیە پێڕانەگەیشتم بەرلەوەی دواهەمین سەرنجت وەك باڵی كۆترەشینكەیەكی پێكراو هەڵوەرێت، باوەشێكی وات پێدابكەم كە مردن لەجێی خۆی عارەقەیەكی سارد دەربدات و پاشەوپاش تا بەردەرگای تەریقبوونەوە نەوەستێتەوە. مەراقێك كە هەتا قامی قیامەت لەدڵم نەبێتەوە ئەوەیە، ئەو بەیانییە بەر لەوەی مەرگ بەددانی ژەنگاوییەوە لەحەوشەكەتاندا بەدەماخێكی بەرزەوە مژی قووڵ لەجگەرەكەی بدات، تەق تەق لەدەرگاكەتانم نەدا و بڵێم ئەوە چییە تەمەڵ هێشتا لەخەو هەڵنەستاویت؟ تۆش بەدەم فڕكردنی چایەكەوە بەزەردەخەنەیەكەوە بڵێی ئەوە دیسان بەم سبای ساڵحانە یەخەت پێگرتینەوە!؟\nنازانم و ناشمەوێت بزانم. تێناگەم و تازە ناشمەوێت تێبگەم چۆن پارچە سەهۆڵی ئەم كاسەسەرەم لەبەر تیشكی خۆری یەك سەدە دووریی تۆدا نەتواوەتەوە؟ چۆن ئەوەندە خەمساردبووم و تائێستا وەك رووناكیی لەناو گلێنەی خۆمدا نەمچاندوویت؟ چۆن بەو رادەیە ساویلكەبووم و چاوم لێ غافڵ كردیت تا مەرگ بەكەیفی خۆی سوار پاشووی ئەسپەكەیت بكات و شار بەشار و وڵات بەوڵات و ساڵ بەساڵ و سەدە بەسەدە بتڕفێنێت؟\nبەرزان هەستیار- ئەڵمانیا


کەریم بێنەزم و بێخێر – یاریگا سپۆرت\nHome/وتار/کەریم بێنەزم و بێخێر\nکەریم بێنەزم و بێخێر\nسيروان حسن / سليمانى\nیەکێک لە ڕێکەوتە ناشایستەکانی تۆپی پێ ئەوەیە کەریم بنزیمە لە شوینی ڕۆناڵدۆی دیاردە یاری ئەکات و نەگبەتی ھاندەرانی ڕیاڵ لەوەدایە لەو زیاتر لەتیپەکەدا ماوەتەوە و قەدەریش وایکردوە لە سەردەمی کەریمدا (ھەرچەند کەریمیش نیە ) ژمارەی چامپیۆنزلیگەکانی ڕیاڵ زیاترە لە سەردەمی دیاردە .\nساڵانێکی زۆرە بنزیمە لەڕیاڵ یاری ئەکات و ھەمیشە جێگای ڕەخنە و گلەیی ھاندەران و چاودێران بووە بەڵام ھەر ڕاھێنەرێک ھاتوە وڕۆشتووە ئەم ھەر جێگای پارێزراو بووە لە پێکھاتەی تیپەکەدا وبگرە ھەر بۆندێکیان کردبێت لەگەڵ ھەر ھێرشبەریکدا بۆ یەدەگی کەریم بووە و یاریزانە تازەکە ھاتووە و ڕۆشتووە و بنزیمە ھەر لەجێی خۆیەتی .\nجاران ئەیانوت کەریم ڕێ خۆشکەر و ئاسانکارە بۆ ڕۆناڵدۆی پرتوگالی بەڵام دەرکەوت کە وانیە چونکە بێ کەریم لە خولێکی قورستر ڕۆناڵدۆ ھەر گۆڵکارە و ھەر کێبڕکێکەری گۆڵکاری خولی ئیتاڵیە. پارساڵ دوای ڕۆشتنی دۆن ماریانۆ ( یەک لە باشترین گۆڵکارەکانی خولی فەڕەنسی بوو) و ھەر لە ڕیاڵیشەوە چوبوە لیۆن گەڕێنرایەوە بۆ بۆ ڕیاڵ و یۆڤیتش ( کە یەکێک لەباشترین گۆڵکەرانی بۆندسلیگا بوو )بۆندی لەگەڵ کرا ،لەگەڵ ھێرشبەرانی تری ڕیاڵدا گلەیی زۆریان لێ دەکرێت کە گۆڵ کەم ئەکەن وئەوەتا ھەر بنزیمە گۆڵکاری تیپەکەیە ، بۆ ڤینیسۆس ڕەنگە ڕاست بێت و ھەلی پێ درابێت بەڵام بۆ ماریانۆ و یۆڤیتش ڕاست نیە چونکە ستەمیان لێ کراوە و ھەلی\nیاریکردنیان پێ نەدراوە ئیتر لەسەر کورسی یەدەگەوە کەستان بینیوە گۆڵ بکات ؟ .\nبنزیمە ھێرشبەری سەرەکی ڕیاڵە چاک بێت یان خراپ، گۆڵ بکات یان نا ھەرزۆرترین کات لەپێکھاتەی سەرەکیە کەئەمە ھەم ڕیاڵ و ھەم زیدانی ئیحراج کردوە و ڕوبەڕوی ڕەخنە وتوانجی زۆری کردونەتەوە کە بۆ؟ تۆ بڵێی زیدان ھێرشبەری یانەکانی تر نابینێت !! لەکاتێکدا لە پاریس سان جێرمان کاڤانی و ئیکاردی یاریان بەر ناکەوێت ، لە مان سیتی ئەگوێرۆ و ستیرلینگ و خیسۆس بەنۆرە یاری ئەکەن و تەنانەت لە ئەتلەتیکۆ مەدرید کۆستا و مۆراتا بەسەرە بەشداری ئەکەن و لە لیڤەرپوڵ ئۆریگی یاری بەرناکەوێت ولە کوێ و لەکوێ ئەم بەتەمایە بە کەریم کێبڕکێی ھەمویان بکات متمانە و ھەلی یاری بەکەسی تر نادات لەبەر ئەو ، و ئەو یاریزانانەی تری لەکۆتریش کردوە و لە قەلیش ھەم لەیانەکانی پێشویان و ھەم لە یاری کردن لە ڕیاڵدا کە ئەمەش بێویژدانیە .\nتۆپی پێ بە گۆڵ بردنەوەی تیا بەدەست دێت و خول و جامیش بە بردنەوە و سەرکەوتن بەدەست دێت و چامپێۆنزلیگ و لالیگا تیپێ بە دەستی ناھێنێت ھێرشبەری نەبێت یان ھێرشبەرەکەی کەریم بنزیمەبێت ، ئەوانەی کە ئەشڵێن کەریم دوھەم گۆڵکاری لالیگایە ئەگەر میسی ئەو کۆمەڵە یاریەی کە بێبەشبوو لەیاریکردن دانەبڕایە بەڕاستی ئێستا نزیکەی دووئەوەندەی کەریم گۆڵی ھەبوو ، چونکە ھێرشبەری تیپەکانی تر ھەلی بون بە گۆڵکاریان نیە و کێبڕکێ لەنیوانی یاریزانی دوو گەورەکەدایە و ئەوانی تریش یان خراپن لە گۆڵکردنا وەک ڤینسۆس یان یاری ناکەن وەک ماریانۆ و یوڤیتش .\nسەیری ئەو سیستەمەم لێ دێت کە پەیڕەو ئەکڕێت لە و یانە گەورانەدا و لەڕیاڵیشا تۆ وەرە سەدان ملیۆن یۆرۆ بدەی بە یاریزان و ڕاھێنەرێک بھێنی ھەر بە ملیۆنان یۆرۆ بە ڵام بۆت نەبێت پێی بڵێی ئەمە بێویژدانیە ، ئەمە خزم خزمێنە و برادەر برادەرێنەیە ، ئەمە سەپاندنی مەزاج و خواستی خۆپەرستیە بەسەر یاریزاناندا نەک سەرپەرشتی و ڕاھێنەرایەتی ئەگینا خۆ دیدیە دیشامپ خەلەلی ئەقڵی نیە کە دەرگای ھەڵبژاردەی فەڕەنسای لە کەریم قفڵ داوەو کلیلەکەشی فڕێداوەتە دەریاوە چونکە لە سەردەمیکداین کە ڕۆناڵدۆ ومیسی و نیمار و ئیمپاپی و لیڤاندۆڤسکی و مانی و سەڵاح و کێ و کێ ھێرشبەری ھەڵبژاردەکانی جیھانن ، ھەڵبژاردەیەک نابێتە پاڵەوان گۆڵکەرەکەی بنزیمە بێت.\nئەم دنیایە قەدەر و ڕێکەوت و ناوچەوان زۆرترین ڕۆڵ ئەگێڕی تیایدا لەکاتیکدا ئۆبامیانگ و ئیکاردی و ھالاند و ئیمپاپێ وزۆر ھێرشبەری تر خەون بەیاریکردن بۆ ڕیاڵ ئەبینن ، ئەمان دانیان گرتووە بە یاریزانێکدا کە قەدەر نەبێت موستەحەقی لیۆن یان مارسیلیا زیاتر نیە ونەشبووە ئەگینا قەدەر نەبێت لیڤاندۆڤسکی و ئیکاردی و ھاری کین و ئەگویرۆ و کۆتینھۆو کاڤانی وئۆبامیانگ و کێ وکێ چارەکێکی ئەو چامپێۆنزلیگیان نیە !!!!\nکاتێک ڕیاڵ یەک لەسەریەک چامپێونزلیگی ئەبرد چەندین جار وتومە ئەم ھەمو سەرکەوتنانە بە دە یاریزان و نیوەوەیە جا وەرە یانزەی تەواو بن ، ھەمیشەش مەبەستم لەنیوەکە ئەو بووە بەڵام سەیر و عەجایب و سەرسوڕمانەکە لەوەدایە چۆن ئەم ھەموو کاتە مایەوە و چۆن ئەم ھەموو ھەلەی پێدرا، ئەگینا چۆن تیپێک کاسیاس و ڕائول و ڤان نیستەڕۆی و ڕۆناڵدۆی گەورە و ئۆزیل و ئاریان ڕۆبن وکاکا و ھیگواین ودیماریا و و کریستیانۆی مەزن کە تائێستاش زۆربەیان ئەستێرەی خول و تیپەکانیانن بە ڕێ ئەکات بە شێوازێکی ناشایستە و ناشرینیش بەڵام دانی گرتووە بە کەریم بنزیمەی بێ نەزم و نیزامدا و بە ھیچ شێوەیەک دەستبەرداری نابێت .\nجا خۆشی و نوکتە لەوەدایە ئەم ھەموو نوسین و لێکدانەوانەی لەم چەند ڕۆژەدا لە سەر کەریم بنزیمە نوسراوە و گوتراوە لە یاری چارەنوسسازی مان سیتی زیدان گوێ بەکەس نادات و بە شارەی کابتنیەوە نەوەت دەقیقەی ڕێک یاری ئەکات بە کاتە زیادکراوەکانیشەوە، ئەڵاھومە مەگەر یان لە ڕاھێنانەکانە توشی پێکان بێت یان توشی ڤایرۆسی کۆرۆنابێت.


کورسی و گۆڕان و ئه‌مه‌ریکا.\nپاش ئەزموونی سەرۆکایەتی سەرۆک بن عەلی، موبارەک، فوجیموری (پیرۆ)، قەزافی، بەشار، سەرۆکی هیندۆراس، عیدی ئەمین، کابوسەکەی عومان...هتد، کورسی دەسەڵات بووە بە سووکترین و بێ نرخترین شوێن لە دنیا. لەوانەیە ئەمە پەیوەندی بە هەستی خۆمەوە هەبێت لەبارەی کورسی سەرتاش، بەڵام لە پێشکەوتووترین بواری مرۆیی ئیمڕۆدا، واتە تەکنەلۆژیای زانیاری، مشتومڕ لە بارەی (کۆمون) و ئابووری (peer-produktion) ئازاد و هاوبەش دەکرێ، لە بری گۆڕینەوەی کاڵا، بەرێگای سیستێمی (Open Source) پەیڕەوی بەشداریکردن لە داهێنان و زانیاری و کلتوری ئازاد(بۆ نموونە ڤیکیپیدیا) و بەرنامەکانی سوفت وێری خۆڕایی کە خاوەنەکانی بە مەبەستی قازانج بەرهەمی ناهێنن، دەکرێ. ناواخنی ئەم بوارە، ئەقڵ و فکری هەرەوەزی ئازادە و بەشداربووانەکەی باسی کورسی ناکەن.\nئایا دەتوانین ئەم چۆرە سیستێمە لە بورەکانی تری ژیان پەیڕەو بکەین؟ لەم جیهانەدا پێداویستییەکانی مرۆڤ بە قازانجەوە پابەند نییە و کەسیش ناتوانێ هیچ شتێک بفرۆشێ و بێکاریش بوونی نییە. تەنانەت ململانی شێوە یارییەکە نەک هەوڵی بێوچان لەپێناو بژێوی و گەمژییە ئەگەر کەسێک بیر لە شاردنی زانیاری و بیرۆکەیەکی نوێ بکاتەوە!\nنەوشیروان موستەفا لە کۆتایی وتارە کورت و پوختەکەیدا نووسیویەتی: (ئێمە چاکسازی ریشەییمان ئەوێ کە بریتییە لە پرۆسەی گۆڕینی حکومەتی تاکحزبی-شمولی یەکێتی لە سلیمانی و حکومەتی تاکحزبی شمولی پارتی لە دهوک و هەولێر بۆ حکومەتی دامەزراوەیی نیشتمانی کوردستانی. ئەمە دەردەکەیە، ئەوەش دەرمانەکەیەتی!).\nهیچ کەس ناتوانێ نکوڵی لەو راستییە بکات کە ناڕەزایەتییەکانی کوردستان بەشێکە لە ناڕەزایەتییە جیهانییەکان دژ بە سیاسەتی لیبڕالیزمی نوێی جیهانگیر، واتە بازاڕی ئازاد، بە تایبەتکردنی کەرتە گشتییەکان و کاریگەرییەکانیان لەسەر ئاسایشی بژێوی رۆژانەی خەڵک کە بریتین لە: گرانی بازاڕ، بێکاری، هەژاری و بەرتەسکردنی ئازادی بیروڕا.\nئەمە دەردی راستی ئێمەیەو ئەگەر دەسەڵات لە کوردستان ببێ بە حکومەتی دامەزراوەییش، هێشتا هەر کێشەی ئێمە چارەسەر ناکات و لەسەرتاپای دنیا نموونەی پێشکەوتوو و سەقامگیری دەسەڵاتی دامەزراوەیی هەیە(بۆ نموونە وڵاتانی ئۆروپا و ئەمه‌ریکا) کە:\n1- خۆیان سەرچاوەی قەیرانەکەن، واتە قەیرانی دەسەڵاتی تەکنۆکراتەکانی سەرمایە.\n2- ئەوانەی ئاگر بە ماڵی خەڵک تێبەردەدەن، ئاگرەکەی ناکوژێننەوە، واتە قەیرانی سەرمایەی دارایی(باوکی جۆرەکانی سەرمایە!)و تەکنۆکراتەکانی، بە جەنگ و گرانی وڵامی داخوازییەکان دەدەنەوە.\nدەرمانەکە لە زۆربەی هەرە زۆری وڵاتان بریتییە لە بەرنامەی ئەنتی لیبرالیزم دژ بە رژێمە دیکتاتۆرەکان کە لەلایەن خودی خاوەنکارو سەرمایە و کۆمپانیا و حکومەتەکانیانەوە پشتیوانی دەکرێن وەک (حکومەتی دیکتاتۆری هیندۆراس) و کۆلۆمیبا کە بنکەیەکی ئەمریکییە و سەدان سەندیکایی لەو وڵاتە هاتنە کوشتن.\nنووسەری ئەمریکی میشیل مۆریس دەنووسێ: 400دەوڵەمەندی قیزەوەن کە زۆربەیان بە شێوەیەک لە شێوەکەیان بەرێگای نۆژەنکردنی بانقەکان ساڵی2008 ئێستا بوون بەخاوەن دارایی بەقەد 155ملیون ئەمریکی کە بە دەگمەن خاوەن موڵکن....ئەوان دەیانەوێ هەرچی لە 1930وە دەستکەوتووە وەک بیمەی بێکاری، خانەنشینی، 40سەعات کار، پاراستنی کار وێران بکەن....ئۆباما بەدەگمەن لەبارەی خەباتی کرێکارو کارمەندەکانی دەوڵەت لە مێدسۆن قسەی کرد....بەڵێنەکەی بۆ پاراستنی مافی سەندیکاکان لە کاتی هەڵبژاردن، لەبیرکردووە.).\nئۆباما وەک هەڵگری نۆبڵی ئاشتی، یەک بە یەکی بەڵێنەکانی پێشێلکرد: نە جەنگی ئەفغانستانی راگرت، نە گوانتانامۆی داخست، نە کێشەی دارایی و تەندروستی، بێکاری و بۆرسە و لانەوازەکانی وڵاتەکەی چارەسەر کردو سەرباری ئەوەش بوو بە درێژەپێدەری سیاسەتی جەنگی بوشی باوک و کوڕ و وەک ژەنەڕالێکی سەربازی، جەنگی زیاتری بەرپاکردو بەمە بوو بە نموونەی پێشێلکەری جاڕنامەی مافی مرۆڤ و گەلان!\nلە بەیاننامەی یەکێتی سەندیکاکانی جیهان بە بۆنەی یەکی ئایار هاتووە: (رێژەی بێکاری لەنێو لاوەکان 15- 24ساڵ گەیشتووەتە 20%...پەیماننامەی لیسابۆن هەڵویستی کۆنەپەرەست و رۆڵی واقیعی یەکێتی ئۆرەپا پیشاندەدا...ملیونان کرێکار بە بەشداری گەنجان، ژنان کرێکارە کۆچبەرەکان لە کار ماندەگرن. ئەمە دینامیکێکی نوێیە و شنەبای هیوایە....لەپێناو جیهانێک بەبێ چەوساندنەوەی مرۆڤ لەلایەن مرۆڤ).\nئێمەش لە کوردستان دەبێ بۆ دەسەڵاتی ئەقڵ بگەرێینەوە، بەڵام نەک وەک ئەو ئەقڵە قۆڕ و سەخیف و باوەی ئێستا کە جاران لە لایەن فەیلەسوفە فەرەنسییەکانی سەدەی هەژدەهەم بانگەشەی بۆ کرا و لەبریدا خۆمان سەرقاڵی ئەڵتەرناتیڤی ئابووری و سیاسی و ئەخلاقی و کۆمەڵایەتی جیهانی هەرەوەزی بکەین، ئەمە ئه‌ندێشه نییە!


ئەحمەد کەلاری: رۆژانە ٥٠٠ ئۆتۆمبێلی بارهەڵگر لەڕێگەی مەرزی پەروێزخانەوە دێتە کوردستانەوە\nئەحمەد کەلاری، ئەندامی ئەنجومەنی کارگێری ژووری بازرگانی‌و پیشەسازی سلێمانی‌و نوێنەری بازرگانانی گەرمیان لەم چاوپیکەوتنەیدا لەگەڵ سایتی ژوور رایگەیاند''رەوشی بازرگانی لە سنوری ئیدارەی گەرمیان‌و مەرزی پەروێزخان ڕوەو باشییە، رۆژانەش زیاتر لە ٥٠٠ ئۆتۆمبێلی بارهەڵگر کاڵا و شتومەک لەڕێگەی مەرزی پەروێزخانەوە هاوردەی هەرێمی کوردستان دەکرێت''.\nبازرگانی‌و پیشەسازی: ڕەوشی بازرگانی لەسنوری ئیدارەی گەرمیان چۆنە؟\nئەحمەد کەلاری: لەئێستادا رەوشی بازرگانی لە سنوری ئیدارەی گەرمیان‌و مەرزی پەروێزخان ڕوەو باشییە، دوایی ئەوەی مەرزەکە بەفەرمی لەلایەن کۆماری ئیسلامی ئێرانەوە کرایەوە، پەروێزخان تاکە دەروازەی سنوریە کە لەدیوی ئێرانەوە ڕێگاکەی بەفر و سەختی نایگرێتەوە و هەموو شەقامەکانی راستە جادەیە، بۆیە زۆربەی بارەکان لەشارەکانی هەولێر و سلێمانیش لە رێگای مەرزی پەرویزخانەوە دێتە هەرێمی کوردستانەوە.\nبازرگانی‌و پیشەسازی: چ کێشەو گرفتێک لە مەرزی پەروێزخان ڕوبەڕووی بازرگانان دەبێتەوە؟\nئەحمەد کەلاری: تاکە کێشە لەمەرزی پەروێزخان کەڕووبەرووی بازرگانان دەبێتەوە ئەوەیە کاتێک بارەکان دەچێتە ناوەڕاست و باشووری عێراق حکومەتی عێراقی دووبارە گومرکی ئەکاتەوە، ئەگەر ئەم کێشە چارەسەر بکرێت بێ گومان مەرزی پەروێزخان دەبێتە بەهێزترین دەروازەی سنوری بۆ هێنانی کاڵای ئێران.\nبازرگانی‌و پیشەسازی: قەبارەی ئاڵوگۆری بازرگانی لەمەرزی پەرویزخان چەندە؟\nئەحمەد کەلاری: رۆژانە زیاتر لە ٥٠٠ ئۆتۆمبێلی بارهەڵگر کاڵاو شتومەک لەڕێگەی مەرزی پەروێزخانەوە هاوردەی هەرێمی کوردستان دەکرێت.\nبازرگانی‌و پیشەسازی: لەئێستادا بارودۆخی مەرزە لاوەکیەکان چۆنە؟\nئەحمەد کەلاری: ئەو مەرزەی زیاتر لەژێر چاودێری مندایە و لە نزیکەوە ئاگاداری جوڵەی بازرگانیم لێی مەرزی سەرتەکە لەئیدارەی گەرمیان، کە تائێستا بڕیاری کردنەوەی لەلایەن حکومەتی عێراقەوە نەدراوە، لەلایەن حکومەتی هەرێمیشەوە لیژنەیەک بەسەرۆکایەتی کاک سالار بەرێوبەری پاسپۆرتی سلێمانی پێکهێنراوە بەمەبەستی کردنەوەی مەرزەکە و گفتوگۆ کردن لەگەڵ ئەو شاندانەی حکومەتی عێراق کە سەردانی مەرزەکە دەکەن، لیژنەکە لە نزیکەوە سەردانی مەرزەکەی کردوە بۆ ئەوەی بزانرێت مەرزەی سەرتەک شیاوە بۆ کردنەوە و بە نێودەوڵەتی کردن، هاوڵاتیانی گەرمیان خوازیارن بەزووترین کات مەرزەکە بکرێتەوە چونکە ژیانی چەندین کەسی لەسەرە.\nحکومەتی عێراق بڕیاری داوە هەر بازرگانێک کاڵا و شتومەک لە دەرەوە هاوردە بکات دەبێت نوسراوی کونسوڵیەتی عێراقی پێ بێت لەو وڵاتەی کاڵاکەی لێ دەهێنێت ئەم بڕیارە بازرگانی‌و پیشەسازی: تا چ رادەیەک کاریگەری دەبێت لەسەر رەوشی بازرگانی؟\nئەحمەد کەلاری: ئەم بڕیارە کاریگەریەکی زۆری دەبێت لەسەر رەوشی بازرگانی، لەبەر ئەوی لەئێستادا ئەو مۆڵەتی هاوردەیی لەلایەن ئێرانەوە دەدرێت بە بازرگانان ئەوەنەی من ئاگادارم وەک چاودێرێک لە مەرزی پەروێزخان‌و پەیوەندیەکانمان لەگەڵ پارێزگای کرماشان و ئەسفەهان، زۆربەی ئەو مۆڵەتانە تەنها لەلایەن ژوورە بازرگانیەکانەوە دەردەچێت بۆ ئەو کاڵا ئێرانیانەی هاوردە دەکرێت لەلایەن بازرگانانی هەرێمی کوردستانەوە، وە بەپێی ئەو نوسراوەی کە پێم گەیشتووە حکومەتی هەرێمیش داوە لەبازرگانان دەکات بۆ پاراستنی سەلامەتی گیانی هاوڵاتیان‌و بۆ ئەوەی کوالێتی دەستکاری نەکرێت لە ٢٠١٨/٤/١وە بەرێوبەرایەتیەکانی سنور ئیش بە مۆڵەتی هاوردە بکەن، سەبارەت بە بڕیارەکەی حکومەتی عێراقیش بەڵی لە هەموو وڵاتان کار بە نوسراوی کونسوڵیەتەکان دەکرێت و ئەمە شتێکی فەرمییە بەڵام لە ئێستادا جێبەجێ کردنی سەختە و پێویستە زەمینەسازی و ئامادەکاری تەواوی بۆ بکرێت، باشتر وایە لەبری ئەوەی لە کۆنسوڵیەتەکان مۆر بکرێت نوسینەگە لە دەروازە سنوریەکان بکرێتەوە و بە نوێنەرایەتی کونسوڵیەتی عێراق مۆڵەتەکان مۆر بکات.


مەسرور بارزانی: له جیاتی ئه‌وه‌ی په‌نا بۆ قه‌رزكردن ببه‌ین چاکسازیمان دەستپێکرد – سنور میدیا\nمەسرور بارزانی، سەرۆکی حکومەتی هەرێمی کوردستان لەمیانی بەشداریکردنی لە کۆنفرانسی پەروەردەیی زانکۆی ئەمەریکی کوردستان لە دهۆک، وتارێکی پێشکەشکرد و رایگەیاند “كابینه‌ی نۆیه‌می حكومه‌تی هه‌رێمی كوردستان له ماوه‌ی دوو ساڵدا رووبه‌ڕووی چه‌ندین قه‌یران بووه‌وه، ئێمه بۆ رووبه‌ڕووبوونه‌وه‌ی ئه‌و دۆخه نه‌خوازراوه له جیاتی ئه‌وه‌ی په‌نا بۆ قه‌رزكردن ببه‌ین و سه‌ره‌نجام بارگرانییه‌كی زۆر بۆ نه‌وه‌كانی داهاتوو دروست بكه‌ین، ده‌ستمان به چاكسازی كرد و له‌سه‌ریشی به‌رده‌وام ده‌بین”.\nسه‌رۆكی حكومه‌تی هه‌رێمی كوردستان، راشیگه‌یاند، ده‌سته‌یه‌ك بۆ هه‌ڵسه‌نگاندنی دام و ده‌زگاكانی په‌روه‌رده و خوێندن له هه‌رێمی كوردستان دروست ده‌كرێت، بۆ ئه‌وه‌ی هه‌ڵسه‌نگاندن بۆ دۆخی ئه‌و سێكته‌ره بكات و خاڵه به هێز و لاوازه‌كانی كه‌رتی په‌روه‌رده‌ش دیار بكات.\nسه‌رۆكی حكومه‌ت جه‌ختی له‌وه‌شكرده‌وه، سیسته‌می په‌روه‌رده په‌یوه‌سته به قوتابی و مامۆستا و خه‌ڵكی ئه‌كادیمی، بۆیه پێویسته چاكسازیكردن له په‌روه‌رده و خوێندنی باڵا، سه‌رنج و تێبینی و پێشنیازی هه‌موو ئه‌و لایه‌نانه له‌به‌رچاو بگیرێت.\nگوتیشی: “من هه‌میشه له‌و باوه‌ڕه‌دام كه رێبه‌رانی داهاتووی گه‌له‌كه‌مان له رێگه‌ی په‌روه‌رده‌یه‌كی دروست و پێشكه‌وتوو دروست ده‌بێت”.\nزۆر خۆم به خۆشحاڵ ده‌زانم به‌شدارم له‌م كۆنفرانسه گرنگه، كه تایبه‌ته به گه‌شه‌پێدانی بواری په‌روه‌رده و فێركردن له هه‌رێمی كوردستاندا، لێره‌دا هه‌وڵده‌ده‌م تیشك بخه‌مه سه‌ر ستراتیژیه‌تی حكومه‌تی هه‌رێمی كوردستان، تایبه‌ت به كه‌رتی په‌روه‌رده و فێركردن، له كارنامه‌ی حكومه‌تی هه‌رێمی كوردستان ئاماژه‌مان به‌وه‌دا كه گرنگییه‌كی تایبه‌ت به بواری په‌روه‌رده و خوێندنی باڵا ده‌ده‌ین، كار ده‌كه‌ین بۆ پێشخستن و به‌رزكردنه‌وه‌ی ئاستی زانكۆ و په‌یمانگاكان، بۆ باشتركردنی دۆخی خوێندن به گشتی له هه‌رێم.\nله‌سه‌ر پلانی خۆمان به‌رده‌وامین بۆ هه‌مه‌جۆركردنی سه‌رچاوه‌كانی داهات، كه بێگومان به‌هۆی ئه‌و چاكسازییانه‌وه توانیمان ئه‌و قه‌یرانانه تێپه‌ڕێنین، ئێمه هه‌وڵێكی زۆر ده‌ده‌ین و كار ده‌كه‌ین بۆ ئه‌وه‌ی سیستمی په‌روه‌رده و خوێندنی باڵامان به ئاستێك پێشبخه‌ین، كه گونجاو بێت له‌گه‌ڵ پێشكه‌وتنه‌كانی سه‌ده‌ی 21، كه ئامانجمان ئه‌وه‌یه قوتابیانی كوردستان فێری ئه‌و پسپۆری و شاره‌زاییه بن كه بۆ بازاڕه‌كان و سه‌قامگیری كوردستان پێویسته، بۆ ئه‌وه‌ی هه‌م یارمه‌تیده‌ربێت بۆ دۆزینه‌وه‌ی هه‌لیكار و كه‌مكردنه‌وه‌ی رێژه‌ی بێكاری، هه‌میش پاڵپشتییه‌كی به‌هێزبێت بۆ گه‌شه‌پێدانی ئابووری و ئارامی وڵاته‌كه‌مان.\nبێگومان سیستمی په‌روه‌رده په‌یوه‌سته به قوتابی و مامۆستا و خه‌ڵكی ئه‌كادیمی، بۆیه پێویسته چاكسازیكردن له په‌روه‌رده و خوێندنی باڵا، سه‌رنج و تێبینی و پێشنیازی هه‌موو ئه‌و لایه‌نانه له‌به‌رچاو بگیرێت، من هه‌میشه له‌و باوه‌ڕه‌دام كه رێبه‌رانی داهاتووی گه‌له‌كه‌مان له رێگه‌ی په‌روه‌رده‌یه‌كی دروست و پێشكه‌وتوو دروست ده‌بێت، كه بنه‌مای بنیاتنانی كۆمه‌ڵگه‌یه‌كی ته‌ندروسته، كۆمه‌ڵگه‌یه‌ك كه مرۆڤی نیشتمانپه‌روه‌ر و ژیاندۆستمان بۆ دروست بكات، پێویسته ئامانجی سه‌ره‌كی له خوێندن ته‌نیا به‌ده‌ستهێنانی بڕوانامه نه‌بێت، به‌ڵكو ئامانجی سه‌ره‌كی فێربوون و به‌رزكردنه‌وه‌ی ئاستی رۆشنبیری و كولتووری كۆمه‌ڵگه بێت.\nوه‌ك به‌شێك له پرۆسه‌ی چاكسازی له بواری په‌روه‌رده و فێركردن، ئێمه به نیازی پێكهێنانی ده‌سته‌یه‌كین بۆ هه‌ڵسه‌نگاندن و متمانه به‌خشین به دام و ده‌زگا ئه‌كادیمییه‌كان، كه پێیده‌گوترێت (ده‌سته‌ی نیشتمانی متمانه‌به‌خشین – National Accreditation Body)، كه كاری ئه‌و ده‌سته‌یه به‌خشینی دانانی هه‌ڵسه‌نگاندنی دام و ده‌زگا ئه‌كادیمییه‌كانه، به‌پێی ستانداره نێوده‌وڵه‌تییه‌كانی خوێندن به ئامانجی پێشخستنیان و دانانی پلانێكی ستراتیژی، بۆ چاره‌سه‌ركردنی هه‌موو كێشه په‌یوه‌ندیداره‌كان له بواری په‌روه‌رده و خوێندن، ده‌كرێ ئه‌و ده‌سته‌یه ببێته نموونه‌یه‌كیش بۆ سه‌رتاسه‌ری عێراق.\nبه كورتی په‌روه‌رده و خوێندن به‌شێكی گرنگن له‌و پرۆسه چاكسازییه‌ی كه حكومه‌تی هه‌رێمی كوردستان ئه‌نجامی ده‌دات، ده‌مانه‌وێت دڵنیابین كه قوتابییه‌كانمان و دامه‌زراوه ئه‌كادیمییه‌كانمان له‌و ئاسته‌دا بن كه ببنه یارمه‌تیده‌ری پرۆسه‌ی پێشخستن و گه‌شه‌پێدانی ژێرخانی ئابووریمان.\nوه‌ك ئاماژه‌م پێدا كابینه‌ی نۆیه‌می حكومه‌تی هه‌رێمی كوردستان له ماوه‌ی دوو ساڵدا رووبه‌ڕووی چه‌ندین قه‌یران بووه‌وه، ئێمه بۆ رووبه‌ڕووبوونه‌وه‌ی ئه‌و دۆخه نه‌خوازراوه له جیاتی ئه‌وه‌ی په‌نا بۆ قه‌رزكردن ببه‌ین و سه‌ره‌نجام بارگرانییه‌كی زۆر بۆ نه‌وه‌كانی داهاتوو دروست بكه‌ین، ده‌ستمان به چاكسازی كرد و له‌سه‌ریشی به‌رده‌وام ده‌بین، چونكه له رێگه‌ی ئه‌م چاكسازییه دڵنیاین دواڕۆژێكی گه‌ش له‌به‌رده‌م خه‌ڵكی كوردستانه و واده‌كات له داهاتووی خۆمان دڵنیا بین.\nبه‌ڕێزان له‌م كۆنفرانسه چاوه‌ڕێی ئه‌وه ده‌كه‌ین، كه تیمی جێبه‌جێكاری ئه‌ركه‌كان (Task Force) پێكبێن له هه‌موو پسپۆڕ و شاره‌زایان و مامۆستایان، به راوێژ و هه‌ماهه‌نگی له‌گه‌ڵ قوتابیان، بۆ ئه‌وه‌ی بتوانین و سه‌یر بكه‌ین بزانین له كوێ كێشه‌ی خوێندن و فێركردنمان هه‌یه، له كوێش به‌هێزین، بۆ ئه‌وه‌ی بتوانین هه‌م كێشه‌كانمان چاره‌سه‌ر بكه‌ین، هه‌م خاڵه به‌هێزه‌كانیشمان پته‌وتر بكه‌ین و زیاتریان بكه‌ین.\nپێویسته په‌یوه‌ندی نێوان قوتابی و مامۆستا په‌یوه‌ندییه‌كی خۆشه‌ویستی بێت، قوتابی نه‌چێت بۆ خوێندن چونكه پێیوایه ئه‌ركێكه و دایك و باوكی داوای لێده‌كه‌ن بچێت بۆ خوێندن، به‌ڵكو پێویسته بیه‌وێت بخوێنێت، خۆشه‌ویستی و په‌یوه‌ندییه‌كی ته‌ندروست له‌گه‌ڵ قوتابخانه و مامۆستاكانی خۆی دروست بكات، له هه‌مانكاتدا پێویسته مامۆستا و پسپۆرانیش كه‌شێكی وا دروست بكه‌ن، كه قوتابی له قوتابخانه سڵ نه‌كاته‌وه و به پەرۆشه‌وه تامه‌زرۆی ئه‌وه بێت، بگه‌ڕێته‌وه قوتابخانه و درێژه به خوێندن بدات.\nئێمه پێویستیمان به‌و قوتابیانه‌یه، چونكه وێنای داهاتووی ئێمه له قوتابخانه‌كانی ئه‌مڕۆی ئێمه ده‌كێشرێت، ئه‌گه‌ر بمانه‌وێ و بزانین داهاتووی وڵاته‌كه‌مان چۆن ده‌بێت، پێویسته سه‌یری په‌روه‌رده‌ی خۆمان بكه‌ین، ئه‌مڕۆ ئه‌گه‌ر توانیمان په‌روه‌رده‌یه‌كی ته‌ندروست و باش بنیات بنێین، دڵنیا بن كه ده‌توانین ئایینده‌یه‌كی زۆر گه‌شتر بۆ وڵاته‌كه‌مان دروست بكه‌ین، پێشتر هه‌وڵێكی وا درا بۆ ئه‌وه‌ی كه زۆر له گه‌نجه‌كانمان دڵسارد ببنه‌وه له‌وه‌ی كه په‌یوه‌ندییه‌كی خۆشه‌ویستیان له‌گه‌ڵ وڵاته‌كه‌یان هه‌بێت، پێویسته په‌روه‌رده‌ی ئێمه ئه‌م دیارده نادروسته رێكبخاته‌وه و چاكی بكاته‌وه.\nپێویسته گه‌نجه‌كانی ئێمه خۆشه‌ویستی وڵات له‌ناو ناخی دڵیان بچه‌سپێت، پێویسته رێز له مێژووی خۆیان بگرن، له مێژوو فێربین، به‌ڵام رێزگرتن له مێژوو بۆ ئه‌وه‌یه كه ئێمه بزانین له كوێوه هاتووین و چه‌ند ئازارمان كێشاوه، به چ قۆناغێكی سه‌ختدا تێپه‌ڕیوین، چۆن ده‌توانین رێگری له دووباره‌بوونه‌وه‌ی كاره‌ساته‌كانی رابردوو بكه‌ین و ئایینده‌یه‌كی گه‌شتر بینا بكه‌ین.\nمن دڵنیام ده‌توانین ئه‌وه بكه‌ین، ئه‌گه‌ر ئێمه توانیمان خۆشه‌ویستی وڵات له‌ناو ناخی هه‌موو تاكێكی ئه‌م وڵاته و به‌تایبه‌تی منداڵ و گه‌نجه‌كانمان بچه‌سپێنین. ئه‌مه ئه‌ركی مامۆستایان و پسپۆڕانه، بۆ ئه‌وه‌ی بتوانن به‌م شێوه‌یه وانه‌كان بڵێنه‌وه كه هه‌موو لایه‌ك یه‌كتریان خۆشبیوێت و رێز له‌بیرو بۆچوونی جیاوازی ئایینی بگرن، رێز له جیاوازی ئه‌تنی له‌ناو هه‌رێمی كوردستان بگرن، رێز له ژینگه‌ی خۆیان بگرن و بیپارێزن، من ئه‌و داوایه‌م له ئێوه‌ی به‌ڕێز هه‌یه، له‌م ئه‌ركه‌دا كه ئه‌مڕۆ له‌م كۆنفرانسه ده‌ستیپێده‌كه‌ن، گرنگی به‌م خاڵانه بده‌ن، بۆ ئه‌وه‌ی بزانین كه له داهاتوودا ئێمه پێویستیمان به‌م گه‌نجانه‌یه، كه دوای ئه‌وه‌ی خوێندنیان ته‌واو كرد، چۆن بتوانن سوود به كۆمه‌ڵگه‌ی خۆیان بگه‌یه‌نن، قوتابی كه له زانكۆش ته‌واو ده‌بێت، ده‌بێ بزانێت چۆن خزمه‌تی وڵاته‌كه‌ی بكات، چۆن بتوانێت ئه‌م وڵاته به‌ره‌و پێشه‌وه ببات، ئێمه هیچمان له وڵاتانی دیكه و خه‌ڵكی دیكه كه‌متر نییه، ته‌نیا ئیراده و فێربوونی پێویسته، داوا له مامۆستا به‌ڕێزه‌كان و پسپۆڕان ده‌كه‌ین هه‌رچۆنێك بێت، ئه‌و سیسته‌مه په‌روه‌رده ته‌ندروسته‌مان بۆ دروست بكه‌ن، بۆ ئه‌وه‌ی نه‌وه‌ی داهاتووی ئێمه، بتوانن وڵاتەکەمان به‌ره‌و قۆناغێكی گه‌شتر و ئاوه‌دانتر ببات، دڵنیام ده‌توانین ئه‌وه بكه‌ین، ئه‌گه‌ر به‌یه‌كه‌وه هه‌موومان كاربكه‌ین و به دڵ و به گیانه‌وه هه‌وڵی بۆ بده‌ین.


کوردیپێدیا - ح. شەبەق\n👫 ح. شەبەق | پۆل: کەسایەتییەکان | زمانی بابەت: 🏳 کوردیی ناوەڕاست\nلە رێبەندان 1340ی هەتاوی بەرابەر بە ژانویەی 1961ی زاینی لە دەور و بەری مەهاباد لە دایک بووە. لە سەرتای شۆرشی 1357 هاتوەتە ناو مەیدانی چالاکی سیاسی و ئەدەبی.\nشاعیری بەرەی بەرەنگاری و شۆرشە و تا ئێستا 3 کتێبی بە ناوەکانی "قەڵەم"، "لە چاونەبین و بینا" و "شنەی یادی هاورێیەتی" چاپ و بلاو بوونەوە.\nدەیان بابەتی هونەری، ئەدەبی و سیاسی ح. شەبەق لە رۆژنامە و گۆڤارەکانی کوردستان دا بڵاو بوونەوە. شەبەق چەندین کورتە چیرۆک و کتێبی لە فارسییەوە هێناوەتە سەر کوردی و خۆیشی چەندین کورتە چیرۆکی بە ناوی "مامەی نەفتی"، "بەسەرهاتی بیرهەڵکەنێک"، "تۆ کۆمۆنیستی" و ... بڵاو کردوەتەوە. .\nساڵی 2010 لیسانسی زمان و کلتوری لە یەکێک لە زانکۆکانی وڵاتی نورویج وەرگرتووە.\nشەبەق چالاکێکی سیاسییە، شاعیر، وێنەکێش (نەقاش)، پەیکەرساز و نووسەرێکی ناسراوی رۆژهەڵاتی کوردستانە.\n 📩 نامە | 🏳 کوردیی ناوەڕاست | نامەیەکی بەڕێز (ح. شەبەق) سەبارەت بە (ژیان و کارنامەی خۆی) بۆ کوردیپێدیا لە 19-09-2012\n1. 👁 سـێ شاعیری چەپی کوردستانی ئێران (ئەحمەد بازگر - ناسر حیسامی - حسێن شەبەق)\n2. 👁 سێ دیدار چەپکێک لە نووسینەکانی ماکسیم گۆرگی\n3. 👁 شنەی یادی هاوڕێیەتی\n4. 👁 لە ئارێزەوە تا ساز و زوڵفا - چوار دیداری شاعیرانی خۆرهەڵات\n1. 👁 19-09-2012\n➕ ئەم بابەتە لەلایەن: (هاوڕێ باخەوان)ەوە لە: Sep 4 2010 9:25PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 19 2012 9:35PM باشترکراوە\n📷 فایلی وێنە 1.0.1 15 KB Sep 4 2010 9:25PM هاوڕێ باخەوان


ده‌سته‌واژه‌كانی (الجهاد – القتال- الحرب – النفر) له قورئاندا\nقوڕئانی پیرۆِز بۆ سه‌ر پێغه‌مبه‌ری ئه‌كڕه‌م (صلى الله عليه وسلم) دابه‌زیوه، له ڕووی ئاقیده‌و شه‌ریعه‌تی خوادا، وشه‌گه‌لێكی ئه‌وتۆی تیا مسۆگه‌ربووه كه مانای دیاریكراوو تایبه‌ت ئه‌ده‌نه‌وه ده‌ست، ئه‌گه‌ر له هێندێ وشه‌ی قورئانیش ورد بینه‌وه ئه‌وه كه‌م و زۆر له‌به‌رده‌م هێندێ له وشه‌كان هه‌ڵوه‌سته ده‌كرێ و وردبوونه‌وه‌ی تیا ده‌بێ ئه‌نجام بدرێت، بۆیه ئه‌گه‌ر له هێندێ وشه‌ی تایبه‌ت له قورئان وردبینه‌وه، ئه‌وه ئه‌بینین وێڕای ئه‌وه كه هێندێكیان به یه‌كه‌وه له ڕووی وشه‌وه جیان، به‌ڵام له ڕووی ماناوه یه‌ك شت ئه‌ده‌نه‌وه ده‌ست.\nله‌وانه وشه‌ی: (الجهاد – القتال- الحرب – النفر) ، ئه‌بینین ئه‌م چوار زاره‌وه له قورئاندا ئه‌گه‌ر چی له شوێنی تایبه‌ت و به شێوازی جۆراوجۆر هاتوون، به‌ڵام ئه‌بینینن كه كه‌م و زۆر له یه‌ك كۆڵان خۆ ده‌بیننه‌وه، با بزانین چۆن:\n(الجُهْد) یان (الجَهْد) واته: ماندووبوون و سه‌رفكردنی هێز، هه‌روه‌ها (الاجتهاد) بریتییه له خۆ ماندووكردن به سه‌رفكردنی هێز و به‌رگه‌گرتنی ماندووبوون، وه‌ك ده‌ڵێن: (جهدت رأيي وأجهدته) واته: ڕای خۆم سه‌رفكردو خۆم ماندووكرد. یانی: فیكرم زۆر لێی كرده‌وه. هه‌روه‌ها (الجهاد) و (المجاهدة) واته: توانا سه‌رفكردن بۆ پاڵپێوه‌نانی دوژمن.\nهه‌روه‌ها وشه‌ی (الجهاد) به پێكهاته جۆراو جۆره‌كانییه‌وه له قوڕئاندا له سی و نۆ (39) شوێنان هاتووه، وه‌ك ناو له نۆ(9) شوێنان هاتووه، له‌وانه ده‌فه‌مورێ: وَأَقْسَمُوا بِاللَّهِ جَهْدَ أَيْمَانِهِمْ (الأنعام: 109) هه‌روه‌ها وه‌ك سه‌رچاوه‌ش له چوار (4) شوێنان هاتووه، له‌وانه ده‌فه‌رموێت: وَالَّذِينَ هَاجَرُوا وَجَاهَدُوا فِي سَبِيلِ اللَّهِ (البقرة: 218) .\nهه‌روه‌ها وشه‌ی (الجهاد) له قوڕئاندا به‌چه‌ند مانایه‌ك هاتووه:\nله‌وانه: جیهادكردن به چه‌ك، وه‌ك ده‌فه‌رموێت: وَفَضَّلَ اللَّهُ الْمُجَاهِدِينَ عَلَى الْقَاعِدِينَ أَجْراً عَظِيماً (النساء: 95)\nله‌وانه به مانای قسه هاتووه، وه‌ك ده‌فه‌رموێت: وَجَاهِدْهُمْ بِهِ جِهَاداً كَبِيراً (الفرقان: 52) یانی: به قوڕئان جیهادێكی گه‌وره به‌رپا بكه.\nله‌وانه: جیهاد به مانای ڕه‌فتارو كرده‌وه هاتووه، وه‌ك ده‌فه‌رموێت: وَمَنْ جَاهَدَ فَإِنَّمَا يُجَاهِدُ لِنَفْسِهِ (العنكبوت: 6) یانی: ئه‌وه‌ی كارێكی باش بكات ئه‌وه بۆخۆیه‌تی، واته: خۆی سوودی لێ ده‌بینێته‌وه.\nپاشان راغبی ئه‌سفه‌هانی له كتێبی (المفردات في غريب القرآن) ده‌ڵێت: جیهاد سێ شته: جیهادی دوژمنی ئاشكرا، جیهادی شه‌یتان، جیهادی ده‌روون، هه‌ر سێ جۆریش له قوڕئان له یه‌ك ئایه‌ت هاتوون كه ده‌فه‌رموێت: وَجَاهِدُوا فِي اللَّهِ حَقَّ جِهَادِهِ (الحج: 78)\nوشه‌ی (الحرْب) له وشه‌ی (حَرَب) : كه به مانای زه‌وتكردن دێت، وه‌ك ده‌ڵێن: (حربته ماله) واته: ماڵی زه‌وتكرد، هه‌روه‌ها (الحَرْبة) : ئامێرێكه بۆ شه‌ڕ به‌كاردێت، هه‌روه‌ها (محراب) واته: مزگه‌وت، هێندێك ده‌ڵێن: بۆیه ئه‌و ناوه‌ی پێ ده‌ڵێن: چونكه شوێنی به‌ربه‌ره‌كانی شه‌یتان و نه‌فسه، یان ده‌ڵێن: بۆیه وای پێ ده‌ڵێن: چونكه ئینسان پێیه‌وه ڕازی ده‌بێت كه سه‌رقاڵی و جه‌نجاڵی دونیا، هه‌ستو نوسته‌كانی داببڕێت.\nهه‌روه‌ها وشه‌ی (الحرب) ده جار له قوڕئاندا به چه‌ند پێكهاته‌یه‌كی جیا هاتووه، له‌وانه: چوارجار به ناو هاتووه، بۆ نموونه ده‌فه‌رموێت: حَتَّى تَضَعَ الْحَرْبُ أَوْزَارَهَا (محمد: 4) هه‌روه‌ها له دوو شوێنان به كردار هاتووه، له‌وانه ده‌فه‌رموێت: إِنَّمَا جَزَاءُ الَّذِينَ يُحَارِبُونَ اللَّهَ وَرَسُولَهُ (المائدة: 33 ) هه‌روه‌ها له چوار شوێنان هه‌مدیس هاتۆته‌وه، له‌وانه ده‌فه‌رموێت: [ كُلَّمَا دَخَلَ عَلَيْهَا زَكَرِيَّا الْمِحْرَابَ وَجَدَ عِنْدَهَا رِزْقاً ] [ آل عمران: 37 ] .\nهه‌روه‌ها وشه‌ی (الحرب) له قوڕئاندا به چوار مانا هاتووه:\nله‌وانه: به مانای (القتال) هاتووه، كه له زۆربه‌ی شوێنه‌كان به‌م مانایه‌وه هاتووه، له‌وانه ده‌فه‌رموێت: حَتَّى تَضَعَ الْحَرْبُ أَوْزَارَهَا (محمد: 4) واته: تاكو شه‌ڕ له نێوان هه‌ر دوولادا كۆتایی پێدێت و هه‌ر كه‌س بۆ ڕێی خۆی ئه‌ڕوات.\nهه‌روه‌ها به مانای سه‌رپێچی له شه‌رع و خراپه‌كاری له سه‌ر زه‌وی دێت، له‌وانه خوای پاكوبێگه‌رد ده‌فه‌رموێت: إِنَّمَا جَزَاءُ الَّذِينَ يُحَارِبُونَ اللَّهَ وَرَسُولَهُ (المائدة: 33) یانی: پاداشتی ئوانه‌ی سه‌رپێچی له حوكمی خواو پێغه‌مبه‌ر (صلى الله عليه وسلم) ده‌كه‌ن و فه‌ساد له‌سه‌ر زه‌وی ده‌نێنه‌وه.\nبنجوبنه‌وانی وشه‌ی (القتل) : بریتییه له ده‌رچوونی گیان له له‌ش، ئه‌مه‌ش به‌و كه‌سه ده‌وه‌ستێته‌وه كه ئه‌م كاره ئه‌نجام ده‌دات یاخود نا، وه ده‌ڵێن: (قَتْل) ، ئه‌وه ئه‌گه‌ر په‌یوه‌ست بێت به ژیان له ده‌ستدانه‌وه، یا ده‌ڵێن: (موت) ، وه‌ك خوای گه‌وره ده‌فه‌رموێت: أَفَإِنْ مَاتَ أَوْ قُتِلَ (آل عمران: 144)\nهه‌روه‌ها (المقاتلة) واته: موحاڕه‌به‌كردن و كوشتارنانه‌وه، وه ئه‌م وشه‌یه‌ش به‌چه‌ند مانا هاتووه، وه‌ك ده‌ڵێن: (قتلتُ الخمر بالماء) ئه‌گه‌ر ئاوو ئاڕه‌ق تێكه‌ڵ به‌یه‌ك بكرێن، تاكو چڕی و تووندیه‌كه‌ی سووكتر بێته‌وه، هه‌روه‌ها له بواری زانسته‌وه هاتووه، وه‌ك ده‌ڵێن: (قتله بحثا) ، ئه‌وه ئه‌گه‌ر بگات به ئه‌و په‌ڕی توێژینه‌وه‌و به‌سه‌ر ڕاگه‌یه‌شتنی بابه‌تێك.\nوشه‌ی (القتل) له قۆڕئانی پیرۆز له هه‌شتاو حه‌فت شوێنان به هه‌موو پێكهاته‌كانیه‌وه هاتووه، له زۆربه‌ی شوێنه‌كان به شێوه‌ی كردار هاتووه، له‌وانه ده‌فه‌رموێت: وَلا تَقُولُوا لِمَنْ يُقْتَلُ فِي سَبِيلِ اللَّهِ أَمْوَاتٌ (البقرة: 154) ، هه‌روه‌ها له ده شوێنان به ده‌سته‌واژه‌ی (قتال) هاتووه، له‌وانه ده‌فه‌رموێت: كُتِبَ عَلَيْكُمُ الْقِتَالُ وَهُوَ كُرْهٌ لَكُمْ (البقرة: 216) .\nئه‌م وشه‌ی (قتل)ه له قوڕئانی پیرۆز به‌چه‌ند شێوه‌و مانایه‌كه‌وه هاتووه:\nبه مانای شه‌ڕو ده‌به‌رێكڕاچوون هاتووه، وه‌ك ده‌فه‌رموێت: فَإِنْ قَاتَلُوكُمْ فَاقْتُلُوهُمْ [ البقرة:191 ] ، واته: ئه‌گه‌ر شه‌ڕیان له‌گه‌ڵدا كردن ئێوه‌ش له‌گه‌ڵیان بجه‌نگن، هه‌روه‌ك له ته‌فسیری ته‌به‌ڕی وا هاتووه.\nهه‌روه‌ها به مانای كوشتن هاتووه: وه‌ك خوای گه‌روه ده‌فه‌رموێت: وَمَنْ يَقْتُلْ مُؤْمِناً مُتَعَمِّداً (النساء: 93) ، واته: هه‌ر كه‌سێك بڕوادارێك بكوژێت و گیانی له لاشه‌ی ده‌ربكات.\nهه‌روه‌ها به مانای نه‌فره‌ت هاتووه: وه‌ك ده‌فه‌رموێت: فَقُتِلَ كَيْفَ قَدَّرَ (المدثر: 19) واته: نه‌فره‌تی لێكرا، هه‌روه‌ها ده‌فه‌رموێت: [ قُتِلَ أَصْحَابُ الْأُخْدُودِ ] [ البروج: 4 ] واته: نه‌فره‌تیان لێكرا.\nهه‌روه‌ها به مانای سزاو ئه‌شكه‌نجه هاتووه: له‌وانه ده‌فه‌رموێت: مَلْعُونِينَ أَيْنَمَا ثُقِفُوا أُخِذُوا وَقُتِّلُوا تَقْتِيلاً ] (الأحزاب: 61) واته: گیران و سزا دران به سزایه‌كی تووند.\nهه‌روه‌ها به مانای قیساس و سزای تۆڵه دێت: له‌وانه ده‌فه‌رموێت: فَلا يُسْرِفْ فِي الْقَتْلِ (الاسراء: 33) یانی: با خوێنگری كوژراوه‌كه زێده‌ڕه‌وی نه‌كاته‌وه له كوشتنی بكوژه‌كه، وه‌ك ئه‌وه دوو كه‌س بكوژێت له بریتی كوشتنی یه‌كێك.\nهه‌روه‌ها به مانای له گۆڕنانی مردوو دێت: وه‌ك خوای گه‌وره ده‌فه‌رموێت: وَلا تَقْتُلُوا أَوْلادَكُمْ مِنْ إِمْلاقٍ (الأنعام: 151) واته: ڕۆڵه‌كانتان به زیندووی له گۆڕ مه‌نێن، چونكه كوشتنیان خه‌تایه‌كی گه‌وره‌و تاوانێكی زله.\nهه‌روه‌ها به مانای كوشتنێك دێت كه شیاو نه‌بێت: هه‌روه‌ك ده‌فه‌موێت: يُقَتِّلُونَ أَبْنَاءَكُمْ (الأعراف: 141) .\nده‌سته‌واژه‌ی (النفر) بریتییه له وشكی و دووری و ناڕه‌حه‌تبوون له شتێك، وه‌ك ده‌گوترێت: (نفرت الدابة نفارا) ئه‌وه ئه‌گه‌ر ئه‌م ئاژه‌ڵه له شوێنه‌كه ناڕه‌حه‌ت و بێتاقه‌ت بوو، كه‌وابوو ئینفیرار له شتێك و ته‌نفیر لێی و ئیستینفاركردنی هه‌مووی یه‌ك مانا ده‌ده‌نه ده‌ست. هه‌ر له‌م ڕوویه كه ده‌سته‌واژی [ النفر ] له مه‌قامی حه‌ڕب و شه‌ڕدا به كار ده‌بردرێت. كه ده‌رچوون بۆشه‌ڕ له‌گه‌ڵ دوژمنان و ده‌به‌رێك ڕاچوونیان ده‌گه‌یه‌نێت.\nهه‌روه‌ها وشه‌ی (الاستنفار) : بریتییه له هاندانی خه‌ڵكێك بۆ ڕاپه‌ڕین و شه‌ڕ، یان ڕاكردن ده به‌ریان. هه‌روه‌ها ئه‌بینین كه ده‌سته‌واژه‌ی (النفر) ، له مینادا به كار ئه‌برێت، ئه‌ویش دوای ئه‌وه كه له ڕه‌جمی شه‌یتان ئه‌بنه‌وه، بۆ پیاوانیش ئه‌گه‌ر سێزده‌كه‌س بوون ئه‌ڵێن: (نَفَرٌ)، بۆیه وایان پێده‌ڵێن: چونكه بۆ نوسڕه‌تی مسوڵمانان ده‌چنه ده‌ره‌وه. هه‌روه‌ها (النفير) واته: كۆمه‌ڵێك كه بۆ شه‌ڕ ده‌رده‌چن.\nده‌سته‌واژه‌ی (نفر) له قوڕئاندا له دوازده شوێنان هاتووه، له‌وانه هه‌شتیان به ده‌سته‌واژه‌ی كردار هاتووه، له‌وانه ده‌فه‌رموێت: فَانْفِرُوا ثُبَاتٍ أَوِ انْفِرُوا جَمِيعاً (النساء: 71) ، وه له سێ شوێنان به ناو هاتووه، وه‌ك خوا ده‌فه‌رموێت: وَإِذْ صَرَفْنَا إِلَيْكَ نَفَراً مِنَ الْجِنِّ (الاحقاف: 29) وه له‌یه‌ك شوێن به ده‌سته‌واژه‌ی ناوی بكه‌ر هاتووه، وه‌ك ده‌فه‌رموێت: كَأَنَّهُمْ حُمُرٌ مُسْتَنْفِرَةٌ (المدثر: 50) واته: ڕایكردووه.\nبێگومان ئه‌م ده‌سته‌واژه‌ش له قوڕئاندا به‌چه‌ند مانایه‌ك هاتووه:\n1. به مانای ده‌رچوون بۆ جیهاد به‌كار هاتووه، كه زۆربه‌ی ده‌سته‌واژه‌كان هه‌ر خۆ له‌م مانایه ئه‌بیننه‌وه، له‌وانه: خوا ده‌فه‌رموێت: يَا أَيُّهَا الَّذِينَ آمَنُوا مَا لَكُمْ إِذَا قِيلَ لَكُمُ انْفِرُوا فِي سَبِيلِ اللَّهِ اثَّاقَلْتُمْ إِلَى الْأَرْضِ (التوبة: 38) یانی: چیتانه, كاتێك كه پێتان ده‌گوترێت جیهاد بكه‌ن له ڕێگه‌ی خوا، بۆ ئه‌وه‌ی ئایینی خوا بڵاو بكه‌نه‌وه‌و ئاڵاكه هه‌ڵبكه‌ن، كه‌چی ئێوه سستی ڕووتان تێ ده‌كاو خۆ به‌زه‌ویدا ئه‌نووسێنن؟!\n2. به مانای ژماره‌ی پیاو دێت له جیهاددا، وه‌ك خوای پاكوبێگه‌رد ده‌فه‌رموێت: أنَا أَكْثَرُ مِنْكَ مَالاً وَأَعَزُّ نَفَراً (الكهف: 34) ، یانی زاڵترین و به‌رزترین كۆمه‌ڵ، قوڕتوبی (به‌ڕه‌حمه‌تبێت) ده‌ڵێت: (الرهط) بریتییه له ده به‌ره‌و خوار.\n3. به مانای ڕاكردن و پشتهه‌ڵكردن له شتێك، وه‌ك خوا ده‌فه‌رموێت: كَأَنَّهُمْ حُمُرٌ مُسْتَنْفِرَةٌ (المدثر: 50) واته: له هه‌ق ڕا ئه‌كه‌ن و پشتی تێئه‌كه‌ن، كه ئه‌مه‌ش تاكه شوێنێكه كه له قوڕئاندا به‌م شێوازه هاتبێت.\nئه‌وه‌ی شیاوی باس بێت كه له‌م چوار چێوه باس بكرێت، ئه‌وه‌یه كه ده‌سته‌واژه‌ی (الجهاد )، به‌رچاوترین و دیارترین ده‌سته‌واژه‌یه‌كه كه له‌م چوار ده‌سته‌واژه‌كه‌ی تر زیاتر ناوی هاتبێت، به‌جۆرێك كه ده‌توانین بڵێن: ئه‌م ده‌سته‌واژه‌یه ده‌ركه‌وتووترین و ئاشكراترین زاراوه‌ی ئیسلامییه كه تایبه‌ت بێت به خۆی. به چه‌شنێك كه له هیچ زمانێكی تری جیهانی ئه‌م ده‌وڵه‌مه‌ندییه به‌دی ناكرێت.\nله ڕووی پله‌شه‌وه، له دوای وشه‌ی (الجهاد) وشه‌ی (النفر) دێت، به‌ڵام ئه‌گه‌ر چاوێك به‌م ده‌سته‌واژه‌دا بخشێنیت، ئه‌وه ده‌بینیت كه زۆربه‌ی جار قوڕئانی پیرۆز بۆ به پیروه‌چوون و وه‌ڵامدانه‌وه‌ی داخوازی جیهاد به كار هاتووه، له‌گه‌ڵ ئه‌وه‌ش كه ته‌نها له یه‌ك شوێن به یه‌كه‌وه هاتوون، وه‌ك ده‌فه‌رموێت: فَلَوْلا نَفَرَ مِنْ كُلِّ فِرْقَةٍ مِنْهُمْ طَائِفَةٌ لِيَتَفَقَّهُوا فِي الدِّينِ وَلِيُنْذِرُوا قَوْمَهُمْ (التوبة: 1229).\nبه‌ڵام هه‌رچی دوو ده‌سته‌واژه‌كه‌ی تره كه (قتال) و (الحرب) ه، دوو ده‌سته‌واژه‌ی هاوبه‌شن، له هه‌موو زمانێكی تری سه‌ر زه‌وی به‌دی ئه‌كرێت، به‌ڵام ئه‌گه‌ر خیلافێك هه‌بێت له نێوانیان، ئه‌وه ده‌گه‌ڕێته‌وه سه‌ر هۆكارو مه‌به‌ست و ئامانجی ئه‌و وشانه كه له‌چیدا به‌كار ده‌بردرێن.


یه‌کگرتو بڕیارێکی دروستیدا - ئاوێنه\n11:07 am | سلێمانی: لیژنه هاوبه‌شه‌كان ده‌ست به‌سه‌ر بڕێكی زۆر كاكڵه‌گوێزدا ده‌گرن\n10:57 am | موحەمەد حەكیم: كۆمه‌ڵ ئۆپۆزسیۆن بێت یان له حكومه‌ت بێت به‌باش ده‌ڵێ باش و به خراپیش خراپ\n“شیاوی خواردن و به‌كارهێنان نیه”\nسلێمانی: لیژنه هاوبه‌شه‌كان ده‌ست به‌سه‌ر بڕێكی زۆر كاكڵه‌گوێزدا ده‌گرن\nموحەمەد حەكیم: كۆمه‌ڵ ئۆپۆزسیۆن بێت یان له حكومه‌ت بێت به‌باش ده‌ڵێ باش و به خراپیش خراپ\nیه‌کگرتو بڕیارێکی دروستیدا\nیه‌کگرتو، ساڵانێك وه‌ک هێزێکی ئۆپۆزیسیۆن کاری سیاسیی کردووه، دروشمی چاکسازیی‌و دژایه‌تی گه‌نده‌ڵی به‌رزکردۆته‌وه‌و له‌و پێناوه‌شدا باجی زۆری داوه. زۆرترین گرفت‌وسه‌رئێشه‌ی له‌لایه‌ن ده‌سه‌ڵاتدارانه‌وه هاتۆته‌ڕێ‌و که‌مترین خێروبێری حکومه‌تی به‌رکه‌وتووه. گه‌ر به‌شداریی یه‌کگرتوو له حکومه‌ت، بۆ به‌جێگه‌یاندنی به‌ڵێنه‌کانی‌و بۆ ئه‌نجامدانی چاکسازیی‌و ڕوبه‌ڕوبونه‌وه‌ی گه‌نده‌ڵیی‌و چه‌سپاندنی دادپه‌روه‌ریی بوبێت. ئاشکرایه، پارتیی‌و یه‌کێتیی، ئیراده‌ی چاکسازیی ڕاسته‌قینه‌یان نه‌بووه، ڕێگاش بۆ که‌س واڵا ناکه‌ن ده‌س بۆ ئه‌و پرسه ببات. حکومه‌تێك، توانای دابینکردنی موچه‌ی فه‌رمانبه‌ران‌و که‌مترین خزمه‌تگوزاریی بۆ هاووڵاتییان نه‌بێت، کشانه‌وه لێی، سودی گه‌لێ لهزیانی زۆرتره.\nبڕیاری کشانه‌وه‌ی یه‌کگرتوو له‌حکومه‌ت، هه‌نگاوێکی پێویست بو. له‌لایه‌که‌وه، یه‌کگرتوو توانی کارتێکی سوور له‌ڕووی بێ باکیی پارتیی‌و یه‌کێتیی، به‌رزبکاته‌وه‌و پێیان بڵێ، ئێمه، له‌پێناو چاکه‌ی گشتیی‌و بۆ به‌رژه‌وه‌ندیی گشتیی، فشارو تانه‌و توانجی ده‌وروبه‌رمان قبوڵکرد، له‌پێناو ئاڵۆزتر نه‌بونی ڕه‌وشه‌که، ئومێدیی ئاشته‌وایی‌و ڕێکه‌وتن، هه‌ستانه‌وه‌و ده‌ربازبوون له‌م قه‌یرانه، ئاماده‌ی هاوکاریی و گرتنه‌ئه‌ستۆی به‌رپرسیاری خۆمان بووین. ئه‌وه ئێوه‌ن باکتان به‌هه‌ڕه‌شه‌و مه‌ترسییه‌کان نییه، ده‌ستبه‌رداری غوروورو به‌رژه‌وه‌ندییه شه‌خسیی‌و حیزبییه‌کانتان نابن، هه‌نگاوی جددی بۆ چاره‌سه‌ری کێشه‌و گرفته‌کان نانێن. له‌ولایشه‌وه، کشانه‌وه‌ی یه‌کگرتوو، ده‌رگای به‌ڕوی ئه‌و نه‌یارو ڕکابه‌رانه‌یدا داخست، که بۆ موزایه‌ده‌و بانگه‌شه‌ی حیزبیی، ته‌فسیری هه‌ڵه‌و نه‌شیاو بۆ هه‌ڵویسته‌کانی ده‌که‌ن، بێ ڕه‌حمانه، بهقسه‌ی ساردو سووکایه‌تی‌و تانه‌وته‌شه‌ر، ده‌که‌ونه وێزه‌ی.\nگۆڕان‌و کۆمه‌ڵ، پێشتر له‌حکومه‌ت کشانه‌وه‌و کاریگه‌ری ئه‌وتۆی له‌سه‌ر حکومه‌ت نه‌بو. ئێستاش، پێناچێ، بهکشانه‌وه‌ی یه‌کگرتو، هیچ له‌مه‌سه‌له‌که بگۆڕێ. به‌ڵام ئه‌و هه‌ڵوێسته بۆ یه‌كگرتوو، پێوست‌و گرنگ بو. بۆ ناوخۆی حیزب، گله‌یی‌و گازنده‌ی ئه‌ندامان‌و جه‌ماوه‌ره‌که‌ی له‌کۆڵده‌کاته‌وه‌و دڵنه‌واییه‌ک ده‌بێ بۆیان. بۆ ده‌ره‌وه‌ش، ده‌كرێ، ڕێ بۆ قۆناغێکی نوێی په‌یوه‌ندیی له‌گه‌ڵ هێزه‌کانی تر، خۆشبکات. ده‌رگا بۆ هه‌ماهه‌نگی زیاترو کاری پێکه‌وه‌یی نێوانیان بخاته سه‌رپشت.\nکاتی ئه‌وه‌یه که ئه‌و سێ هێزه‌ی ئۆپۆزیسیۆنی جاران، گۆڕان، یه‌کگرتوو، کۆمه‌ڵ، پێ له‌وه بنێن که به‌شداریی کردنیان له حکومه‌ت، بڕیارێکی هه‌ڵه‌و له‌جێی خۆیدا نه‌بوو. ئه‌وه ڕاسته ئه‌وان، ویستیان له‌ناو حکومه‌ته‌وه چاکسازیی بکه‌ن و ڕووبه‌ڕووی گه‌نده‌ڵیی ببنه‌وه. به‌ڵام که‌ره‌سته گرنگه‌کانی ئه‌و پڕۆسه‌یه، هێشتا له‌به‌رده‌ستا نه‌بوون. پڕۆسه‌ی گۆڕانکاریی و چاکسازیی، دوو خاڵی گرنگی پێویسته، یه‌كه‌م: سه‌ربه‌خۆیی و سه‌روه‌ریی یاسا.\nدووه‌م: به‌رقه‌رابوونی شه‌فافییه‌ت. بێ هه‌بوون و ده‌سته‌به‌رکردنی ئه‌و دوو خاڵه، ئه‌سته‌مه بتوانرێ ئه‌و پرۆسه‌یه ئه‌نجام بدرێ. کاتی ئه‌وه‌یه ئه‌و سێ لایه‌نه، پێ له‌و ڕاستییه‌ش بنێن، که پارتیی زیره‌کانه، به‌ڕه‌که‌ی ژێرپێیانی ده‌رهێناو له‌سه‌ر بانی ئۆپۆزیسیۆن هێنانیه خواره‌وه. توانی گرنگترین کارتی ده‌ستیان، که کارتی ئۆپۆزیسیۆنی بوو، به ئاسانی بسوتێنێ. له‌و لایشه‌وه، ڕێگه‌ی نه‌دا چاکسازیی‌و گۆڕانکاری بکه‌ن، تا نه‌بێته سه‌روه‌ریی‌و ده‌سکه‌وتێك بۆیان. به‌وه‌ش ئیحراجی به‌رده‌م ده‌نگده‌رو جه‌ماوه‌ره‌که‌ی کردن.\nله‌وه‌ش گرنگتر، توانی سێ دۆسته‌که‌ی جارانی ئۆپۆزیسیۆن، لێکدابڕێ‌و که‌لێن‌و درزی گه‌وره، بخاته نێوانیان. تۆ بڵێی ئه‌و هێزانه سوودیان له هه‌ڵه‌کانی ڕابردویان وه‌رگرتبێ‌و بتوانن لاپه‌ره‌یه‌کی نوێ هه‌ڵده‌نه‌وه. گه‌ر گۆڕان‌و کۆمه‌ڵ‌و یه‌کگرتوو، ئه‌و ده‌مه‌ی سووکایه‌تی به‌په‌ڕله‌مان کراو وه‌زیره‌کانی گۆڕان نێردرانه ماڵه‌وه. له حکومه‌ت بکشانایه‌ته‌وه سوودی زۆر له ئێستا زیاتر ده‌بوو، پێنه‌ئه‌چوو، ئه‌م حکومه‌ته شکستخواردووه‌ش، ته‌مه‌نی ئه‌وه‌نده درێژ ببوایه، خه‌ڵکیش دووچاری ئه‌و هه‌موو کاره‌سات‌و ته‌نگو چه‌ڵه‌مه‌یه نه‌ده‌بوون.\nبڵاوكراوه‌ته‌وه له 22-01-2018


ئەودیوى دەستپێشخەریەکەى بارزانى ..!\nچەقبەستنى پرۆسەى سیاسى لەعێراق لەهەر گۆشەنیگایەکەوە لێى بڕوانین هۆکارەکانى لە دوو رەهەندى ناوخۆیى وئیقلیمیەوە تێپەڕناکات وبەوپێیەش کۆى گیروگازى ئەو ئاریشە نیشتیمانیە هەمیشە لە ئاڵۆزیەکى سادەوە بەرەو ئاڵۆزبوونێکى تێکەڵ مل دەنێت وبەردەوام هەڵچوون وداچوونى نائاسایى بەخۆوە دەبینێت .\nخوێندنەوەیەکى خێراى قەیرانى پێکهێنانى حکومەتى ناوەندى لە بەغدا ئاماژە بەوە دەکات کە بەرەنجامى گشت دانوستانەکانى لایەنە ناکۆکەکان نێگەتیف بووەو تاکو ئەم ساتە وەختە هەموو هەوڵە ناوخۆیى وئیقلیمیەکان وتەنانەت دۆستانمان لەسەرانسەرى جیهان جگە لەشکستهێنان هیچیترى لێ سەوز نەبووە وپێدەچێت تەنها رێگا بۆ دەرچوون لەو کێشەیە چاوەڕێکردنى موجیزەیەکە کە سەرکردە عێراقیەکان خۆیان بۆ گەلانیان وناوچەکە دروستى بکەن کەبێگومان ئەمەش لە جیهانى سیاسەتدا بەدوور نازانرێت بەو پێیەى لە زانستى سیاسەتدا شتێک نیە ناوى (موستەحیل ) بێت .\nدەستپێشخەریەکەى سەرۆکى هەرێم بەڕێز مەسعود بارزانى کە لەچەند رۆژى رابردوودا پێشکەشى لایەنە ناکۆکەکانى کرد و ئەو کاردانەوەیە گەورەیەى کەلەسەر ئاستى ناوخۆ ودەرەوەدا بەدیهێنا ودەنگیدایەوە وبەلاى زۆرینەوە بەئیجابیەوە هەڵسەنگێنرا ولەکاتێکى تەواو گونجاودا راگەیەنرا ، خۆى لەخۆیدا هەنگاوێکى پراکتیکى ولۆجیکیانەى سەرکردایەتى کوردبوو بۆ نیشاندانى کاریگەرى و بەردەوامى بەشدارى سیاسى کوردە لە پرسە چارەنوسسازەکانى پەیوەست بە عێراق ومەسەلە دیار وهەستیارەکان ، بەدیوێکى دیکەدا ، ئەم هەنگاوە سیاسیەى سەرکردایەتى کورد هەرزوو کاریگەرى خۆى لەسەر رەوتى رووداوەکانى قەیرانەکە دروستکرد بەتایبەتى لەسەر ئاستى ئیقلیمى کە ئەویش زۆرى نەبرد لەژێر گوشارى لایەنە سونیەکانەوە دەوڵەتى شانشینى عەرەبى سعودى دەستپێشخەریەکى هاوشێوەى دەستپێشخەریەکەى کوردى راگەیاند ، بەڵام بەبەراوورد لەگەڵ ئەوەى کورد دەستپێشخەریەکەى شانشینى عەرەبى سعودى بەهۆى ئەو لێکەوتە سیاسیانەى کەلەپشتیەوە – بەبۆچوونى زۆر لایەنى سیاسى - بەدیدەکرا ، نەک کاریگەرى دروستنەکرد بەڵکو هەرزوو لەلایەن زۆرینەى ئەو لایەنە سیاسیانەوە ئەگەرچى وەک رێزگرتنێک سەرەتا دەستخۆشى لێکرا بەڵام لەدواجاردا رەتکرایەوە .\nبەمشێوەیەى ئێستا وبەڕاى زۆرێک لە چاودێرانى سیاسى غەیرە کورد ، زیاد لەوەى پرسى پێکهێنانى حکومەت و کلیلى چارەسەرى دۆخەکە لەنێو گەمەى یاریکەرە سەرەکیەکانى گۆڕەپانەکە بزربووە ، بۆیە نزیکترین و باشترین دەرفەت کە لەبەردەم سەرکردەى لایەنە سیاسیە ناکۆکەکاندا مابێتەوە قۆستنەوەى دەستپێشخەریەکەى بارزانى یە کە هەمیشە ئەودیوى رووداو وگۆڕانکاریەکان بۆ هەمووان رۆشن دەکات وبەیەکتریان ئاشت دەکاتەوە و وڵات لە هەر هەڕەشەو مەترسیەک دوور دەخاتەوە .


زه‌ریف هۆكاری ده‌ستله‌كاركێشانه‌وه‌ی له پۆسته‌كه‌ی ئاشكراكرد\nمحه‌مه‌د جه‌واد زه‌ریف وه‌زیری ده‌ره‌وه‌ی ئێران دوای بریاری ده‌ستله‌كاركێشانه‌وه‌ی ڕایگه‌یاند من وه‌ك وه‌زیری ده‌ره‌وه‌ی ئێران هیچ نرخ و به‌هایه‌كم نه‌ماوه.\n وه‌زیری ده‌ره‌وه‌ی ئێران به میدیاكانی ولاَته‌كه‌ی راگه‌یاندوه هێنده ئه‌رزشی وه‌زیری ده‌ره‌وه كه‌م بووه‌ته‌وه ته‌نانه‌ت ئاگاداری دیداره‌كه‌ی به‌شار ئه‌سه‌دی سه‌رۆكی سوریا له تاران نه‌بوه.\nهه‌روه‌ها میدیاكانی ئێران باسیان له ئاماده‌نه‌بوونی وه‌زیری ده‌ره‌وه‌ی ئێران كردووه له مه‌راسیمی پێشوازیكردنی به‌شار ئه‌سه‌دی سه‌رۆكی سوریا له‌كاتی دیداری ئه‌و له‌گه‌ڵ خامنه‌یی و ڕۆحانی وه له‌جێی ئه‌و قاسم سلێمانی سه‌رۆكی فه‌یله‌قی قودس ئاماده بووه.\nئه‌و لێدوانه‌ی محه‌مه‌د جه‌واد زه‌ریف وه‌زیری ده‌ره‌وه‌ی ئێران له كاتێكدایه كه ناوبراو ده‌ست له‌كاركێشانه‌وه‌ی خۆی له پۆسته‌كه‌ی راگه‌یاندوه.\nزه‌ریف له به‌شێكی نامه‌ی ده‌ستله‌كاركێشانه‌وه‌كه‌یدا نووسیویه‌تی ناتوانم به‌رده‌وام بم له كاره‌كه‌م بۆیه ده‌ست له‌كار ده‌كێشمه‌وه و داوای لێبووردن له هه‌ر كه‌موكوڕی و كه‌مته‌رخه‌مییه‌كیش ده‌كه‌م.\nمحه‌مه‌د جه‌واد زه‌ریف ته‌مه‌نی 59 ساڵه و پیشتر نوێنه‌ری هه‌میشه‌یی ئێران بوو له نه‌ته‌وه‌یه‌كگرتووه‌كان، ساڵی 2013 له‌لایه‌ن حه‌سه‌ن رۆحانی سه‌رۆك كۆماری ئێرانه‌وه وه‌ك وه‌زیری ده‌ره‌وه دیاریكرا.


هەرێم ئۆتۆمبێلی ״مەلیكە״ ناگرێتە خۆی |\nHome سەرەکی هەرێم ئۆتۆمبێلی ״مەلیكە״ ناگرێتە خۆی\non: ته‌مموز 05, 2017 In: سەرەکی, کۆمەڵایەتیNo Comments\nئەو ئۆتۆمبێلانەی دوای یەكی ئایاری ئەمساڵ هاوردە كراون دەستیان بەسه‌ردا دەگیرێت\nوەزارەتی ناوخۆی حكوومەتی هەرێم دەست بەسەر ئەو ئۆتۆمبێلانەدا دەگرێت كە لە دوای یەكی ئایاری ئەمساڵەوە هێنراونەتە هەرێمی كوردستان، لەو ماوەیەشدا سەدان ئۆتۆمبێلی جۆری تۆیۆتا کراون كە لە لایەن هاووڵاتییانی هەرێمەوە به ״مەلیكە״ ناو دەبرێت و بە نرخێکی گران هاوردە كراون و حكوومەت تۆماریان ناكات.\nكۆتایی مانگی ڕابردوو وەزارەتی ناوخۆی هەرێم بڕیاری ژمارە یەكی ساڵی 2017ی دەركرد، تێیدا بڕیار درا ئەو ئۆتۆمبێلانە تۆمار بكرێن كە ئەوەلییاتیان نییە و بێ ژمارەن و لەناو هاووڵاتییاندا بە (علوج) ناسراون، بڕیارەكە سەرجەم ئەو ئۆتۆمبێلانە دەگرێتەوە كە لە دوای ڕووخانی ڕژێمی بەعسەوە هاتوونەتە هەرێمی كوردستان و لەگەڵ ئەوەشدا ئەو ئۆتۆمبێلانەش تۆمار دەكرێن كە ژمارەی ئەورووپین، بڕیارەكە ئەو ئۆتۆمبێلانە دەگرێتەوە كە پێش یەكی ئایاری 2017 هاتوونەتە هەرێمی كوردستانەوە و دەبێت لە ماوەی 120 ڕۆژدا تۆمار بكرێن.\nشێركۆ عەبدولڕەحمان خاوەنی ئۆتۆمبێلیکی تۆیۆتا کراونی جۆری (مەلیكە) بە ״ئاژانس״ی وت: ״حكوومەت كە ڕێگە بە ئەم ئۆتۆمبێلانە نادات بسووڕێنەوە و دەستیان بەسەردا دەگرێت یان تۆماریان ناكات و كارتی ڕێگەپێدانیان بۆ ناكات بۆچی ڕێگە دەدات بە ئاشكرا بهێنرێنە هەرێمی كوردستانەوە، لە كاتێكدا دەستبەسەرداگرتنیان لە كاتی هاوردەكردنیاندا زۆر ئاسانترە״.\nوتیشی: ״ئەم ئۆتۆمبێلانە لە ڕووی كوالیتییەوە زۆر باشن و ئەوەیشی وای كردووە هاووڵاتییان پارەیەكی زۆری پێ بدەن، سەرەڕای ئەوەی بێپێشینەیە تەنیا كوالێتییەكەی و باشیی جۆرەكەیەتی، بەڵام حكوومەت ئۆتۆمبێلی وا تۆمار دەكات كە هیچ مەرجێكی سەلامەتیی تێدا نییە، هەروەها بەشێكی زۆریشیان خاوەنیان هەیە و دزراون״.\nبە پێی زانیارییەكانی ״ئاژانس״ زیاتر لە هەزار ئۆتۆمبێلی تۆیۆتا کراون لە ماوەی چەند مانگی ڕابردوودا هاورده‌ی هەرێم کراوه، كە مۆدێلیان لە نێوان 2002 تاوەكو 2017دایە و نرخیان لە نێوان پێنج هەزار بۆ 10 هەزار دۆلاردایە.\nئۆتۆمبێلەكانیش، ماوەی زیاتر لە چوار مانگە هێنراونەتە هەرێمی كوردستان، ئەم جۆرە ئۆتۆمبێلە لە وڵاتی دوبەیەوە دەهێنرێتە پارێزگای بەسڕەی خوارووی عێراق و لە لایەن هاووڵاتییانی كوردەوە لە قەزای دووزخورماتووەوە هاوردەی هەرێمی كوردستان دەكرێت.\nبەڕێوبەرایەتیی پۆلیسی هاتوچۆی گەرمیان دەستی كردووە بە دەستبەسەرداگرتنی ئەو ئۆتۆمبێلانە و لە ماوەی ڕۆژانی ڕابردوودا چەندین ئۆتۆمبێل دەستیان بەسەردا گیراوە.\nسەرچاوەیەك لە پۆلیسی هاتوچۆی گەرمیان كە نەیویست ناوی بڵاو بكرێتەوە بە ״ئاژنس״ی وت: ״لەو جۆرە ئۆتۆمبێلە ڕێژه‌یەكی زۆری هاتووەتە سنووری ئیدارەی گەرمیانەوە، لە لایەن پۆلیسی هاتوچۆوە ڕێژەیه‌كی كەمی دەستی بەسەردا گیراوە، لە ئێستادا وەزارەتی ناوخۆ ئاگاداری كردووینەتەوە هەڵمەتەكە ڕابگرین بۆ ئەوەی پێداچوونەوە بە بڕیارەكەدا بكرێت״.\nوتیشی: ״هاوردەكردنی ئەو ئۆتۆمبێلانە بە لێشاوە و لە ئێستادا هاوردەكردنی بەردەوامە و خواستێكی زۆری لەسەرە لە لایەن هاووڵاتییانەوە״.\nئەسعەد مەلا كەریم بەڕێوەبەری پلاندانان لە بەڕێوەبەرایەتیی گشتیی پۆلیسی هاتوچۆی هەرێمیش بۆ ״ئاژانس״ ڕوونی ده‌کاته‌وه، بڕیارەكەی وەزارەتی ناوخۆ تەنیا ئەو ئۆتۆمبێلانە دەگرێتەوە كە پێش یەكی مانگی پێنجی ئەمساڵ هاتوونەتە هەرێمی كوردستانەوە و سەرجەمیان تۆمار دەكرێن و كارتی ڕێگەپێدانی هاتوچۆیان پێ دەدرێت.\nوتیشی: ״ئامانج لەو بڕیارە بۆ كۆتاییهێنانە بە ئۆتۆمبێلی بێژمارە و بێسەرەتا، لەگەڵ ئەوەشدا بۆ پاراستنی باری ئەمنی و ڕێگەگرتنە لە سەرپێچییەكانی هاتوچۆ و كەمكردنەوەی سەرپێچییەكان״.


Kurdipedia - 00-08-2004\n📅 00-08-2004 ℹ | Kategori: Tarih ve olay | Başlık dili: 🏳 کوردیی ناوەڕاست\n- جیابوونەوەی چەند کادر و ئەندامێک لە بزووتنەوەی ئیسلامی.\n- بوڵند ئەجەویدی سەرۆک وەزیرانی پێشووی تورک لە رووبەڕوویەکدا رایگەیاند کە بەڕەگەز کوردە و نازناوی بنەماڵەکەیان کاتی خۆی کوردزادە بووە، شایانی باسە نێوبراو یەکێک بوو لە دوژمنە سەرسەختەکانی کوردستان کورد لە کاتی فەرمانڕەوایییدا.\n- بۆ نەهێشتنی دیاردەی سواڵکەری، حکومەتی سلێمانی موچەی مانگانەی بۆ سواڵکەرەکان بڕییەوە.\n- هەفتەنامەی ئەلمەناری فەلەستینی رایگەیاند کە ئیسرائیل خەریکی دروستکردنی فڕۆکەخانەیەکی گەورەیە لە هەولێر.\n- دۆناڵد رامسفیڵدی وەزیری دەرەوەی ئامریکا لە وتەیەکی فەڕمیدا ناوی کوردستانی هێنا. بەهۆی ئەم وتەیەوە تورک ناڕەزایی خۆیان دەربڕی بەبیانووی ئەوەی رامسفیڵد لەجیاتی باکووری ئێڕاق وشەی کوردستانی بەکارهێناوە.\n- بەپێی راپۆرتێک کە لە رۆژنامەی واشینگتۆن پۆستدا بڵاوکراوەتەوە، نەتەوە یەکگرتووەکان حکومەتی کوردستانی بە تاڵانکەر ناوبردووە و دەستی گرتووە بەسەر کۆمەڵێک کەلوپەلی نەتەوە یەکگرتووەکاندا.\n- کردنەوەی پەیمانگای هونەرە جوانەکان لە شاری کەرکوک.\n- ئەم مانگە و مانگەکانی پێشوو: هەزاران پەناهاندەی کوردی بندەستی ئێران لە ئۆردوگای ئاڵتاشی داگیرکەری ئێڕاقیدا لە ترسی تیرۆریستانی عەرەب بەرەو کوردستان هەڵهاتن. شایانی باسە ژمارەی پەناهاندەکانی کەمپەکە لەم چەند مانگەی دواییدا لە 13 هەزارەوە هاتووەتە سەر 3 هەزار.\n- ئامریکییەکان ئاڵای کوردستانیان لەناو شاری کەرکوکدا داگرت و لە شوێنیاندا ئاڵای کۆنی داگیرکەری ئێڕاقییان بەرزکردەوە و بەم کردارەیان تورکمانەکان زۆر خۆشحاڵ بوون.\n- رێکخراوی لێبووردنی نێودەوڵەتی داگیرکەری سووریای بەوە تاوانبار کرد کە رەفتاری دژبە مرۆییانەی بەرامبەر زیندانییە کوردەکان نوواندووە.\n- دامەزراندنی پارتی وڵاتپارێزی دیموکراتی لەلایەن عوسمان ئۆجەلانەوە.\n- عەبدوڵڵا ئوجەلان بەتوندی سەرکۆنەی سەرۆکی شارەوانیی دیاربەکری کرد کە چووەتە پرسەی جەنگاوەرێکی پکک.\n- لە ژاپۆن 3000 ئیمزا کۆکرایەوە بۆ پاڵپشتی بە پەناهاندە وەرگرتنی ئەو دوو خێزانە کوردەی باکوور کە لەم مانگەدا گەیشتبوونە تۆکیۆ و داوای پەنابەرێتییان کردبوو.\n- 300 ماڵە کوردی شارۆچکەی رەبیعە هەڕەشەی ئاوارەبوونیان لەلایەن عەرەبە هاوردەکانەوە لەسەرە.\n- لە ماوەی 2 هەفتەدا نزیکەی 40 هەزار فەلە لە ترسی تیرۆر ئێڕاقیان جێهێشت.\n- ئەنجوومەی شیعەی تورکمان رایگەیاند: ئەگەر کەرکوک نەبێتە پایتەختی تورکمانستان، ئەوا نابێت کوردستانیش ببێت.\n- گیرانی کاربەدەستێکی میریی د.ا لە ناوچەی ئامردەی شاری بانە، بەتاوانی ئەوەی بە گڵۆپی سەوز و سوور و زەرد ئاڵای کوردستانی دروستکردبوو بەبۆنەی پێشوازیکردنی خاتەمییەوە.\n- بەهۆی روودانی کاری تیرۆریستییەوە کوردە یەزیدییەکان بەئاگاییەکی زۆرەوە جەژنی هاوینیان گێڕا.\n- ئاساییشی سلێمانی دەستی بەسەر 22 کلیۆ تلیاکدا گرت و بەچاودێریی فەرمانگەی تەندروستیی سلێمانی لەناوبران.\n- چەند دەوڵەمەندێکی تورکمان چەند خانوویەک لە قەڵای هەولێر دەکڕن.\n- بەپێی بڕیارێکی ئەنجوومەنی وەزیرانی سلێمانی، سەرۆک و گشت کارمەندانی دەزگای شەهیدان لەسەر گەندەڵی سزادران.\n- چین ناڕەزایی خۆیی بەرامبەر چوونی نێچیرڤان بارزانی دەربڕی بۆ تایوان.\n- هیومان رایتس ۆچ راپۆرتێکی 78 لاپەڕەیی لەسەر بەعەرەبکردنی ناوچەکانی باشووری کوردستان بڵاوکردەوە، ئەم راپۆرتە گرنگییەکی تایبەتیی هەیە، چونکە لەلایەن رێکخراوێکی نێودەوڵەتییەوە نووسراوە.\n- 3 کەناڵی تەلەڤزیۆنی تورکی داوای پێشکەشکردنی بەرنامەکانیان بە زمانی کوردی کرد.\n- بەهۆی بارودۆخی خراپی شارۆچکەی جەلەولا و دژایەتیی عەرەبە هاوردەکان بۆ کورد، ژمارەیەکی زۆری کورد لەم مانگەدا جەلەولایان جێهێشت.\n- بەپێی راپۆرتێکی رۆژنامەی گاردیان کۆمپانیای مایکرۆسۆفت لەگەڵ داگیرکەری تورکدا تووشی کێشە بووە لەسەر ئەوەی مایکرۆسۆفت لە بەرنامەکانی ۆردی 95 و 97دا نەخشەیەکی کوردستانی بڵاوکردووەتەوە و کوردستانی وەک دەوڵەتێکی سەربەخۆ پیشانداوە و تورکیا ئەم دوو بەرنامەیەی لەسەر ئەو نەخشەیە قەدەغە کردووە.\n- سەرچاوەیەکی کوردی بە رۆژنامەی هاوڵاتیی راگەیاند کە عەرەب دژی ئەوەن پۆستی سەرۆکی پەڕڵەمان بدرێت بە کەسێکی کورد.\n- پارێزگاری موسڵ ناڕەزایی بەرامبەر دەستێوەردانی کورد بۆ کاروباری شاری موسڵ دەربڕی.\n- 11 ئەفسەری پۆلیسی کورد لەگەڵ 29ی تری عەرەبدا بۆ راهێنان چوونە میسر.\n- حکومەتی سلێمانی و کۆمپانیایەکی چینی رێکەوتننامەی رێگای دوو سایدی دوکان - سلێمانی و دروستکردنی تونێلی هەیبەت سوڵتانیان مۆرکرد.\n- بەرزبوونەوەی دژایەتیی نێوان هەردوو کۆمپانیای مۆبایڵی ئاسیاسێڵ و کۆڕەک تێلکۆم، چاودێرەکان ئەم دژایەتییە بە جەنگی ساردی نێوان پارتی و یەکێتی دادەنێن.\n- کۆچی دوایی کەمال شێخ غەریب لە بەریتانیا، نێوبراو لە شۆڕشی ئەیلوولدا ئەندامێکی بەرز بوو.\n- رۆژنامەی شەرقولئەوسەتی عەرەبی راپۆرتێکی لەسەر جموجۆڵی بازرگای لە ئیبراهیم خەلیل بڵاوکردەوە، بەپێی ئەو راپۆرتە جموجۆڵی بازرگانی لە ئیبراهیم خەلیدا کزبووە.\n- حەسیب رۆژبەیانیی یاریدەدەری پارێزگاری کەرکوک رایگەیاند کە لەم مانگەدا نزیکەی 5 هەزار خێزانی کورد گەڕاونەتەوە کەرکوک و واچاوەڕوان دەکرێت ئەو ژمارەیە روو لە زۆربوون بکات.\n- کۆتایی ئەم مانگە: تیرۆرکردنی دکتۆر سەعدوڵڵا حسێن حەسەن گەرگەری و دوو هاوڵاتیی کوردی تر بەناوی شەهاب ئەحمەد و محەمەد رەسوڵ لە زوممار.\n- کۆتایی ئەم مانگە: چەند قاچاخچییەکی کورد و هەندێک پاسداری داگیرکەری ئێران لەنزیک خانەوە دایان بەیەکدا و لە ئەنجامدا سەروانێکی سوپای ئێران کوژرا و کوردێکیش برینداربوو.\n- نزیکەی 200 پارچە زەوی بەسەر خانەوادەی شەهیدانی ئاوارەکانی کەرکوکدا دابەشکرا، ئەو پارچە زەوییانە دەبنە گەڕەکێکی نوێ لە باشووری خۆرهەڵاتی کەرکوک و گەڕەکەکەش ناونرا گەڕەکی سەروەران.\n- کۆتایی ئەم مانگە: بەهۆی ململانێی ئەندامانی ناو لکی 2ی هەولێری پارتییەوە، ئەم لکە کرایە دوو بەش و لکی 16 پارتی دامەزرا کە گرنگی دەدات بە رێکخستنەکانی دەرەوەی هەولێر و لکی 2ش تایبەتە بەکاروباری ناو هەولێرەوە، ئەمین نەجاریش کرایە بەرپرسی لکی 16.\n- کۆتایی ئەم مانگە: سامی شەبەکی سەرۆکی کۆمەڵەی لیبراڵیی تورکمانی رایگەیاند: کە ئاوارە بگەڕێنەوە و نەگەڕێنەوە ئەوا کەرکوک هەر کوردستانە.\n- کۆتایی ئەم مانگە: دەرچوونی ژمارە سفری رۆژنامەی دوستلوق - دۆستایەتی لەلایەن کۆمەڵەی دۆستایەتی کورد - تورکمان لە کەرکوک.\n- تورکیا بڕیاریدا 100 ئەندامی بەرەی تورکمانی بەرێتە تورکیا بۆ راهێنانیان.\n- کۆمەڵێک ئەفسەری کورد بەهۆی دژایەتیی شۆڤێنییانەی ئەفسەرە عەرەبەکانەوە سوپای عێڕاقیان بەجێهێشت.\n- دزرانی قورئانەکەی نگڵ لەلایەن چەند نەناسراوێکەوە، ئەم قورئانە بۆ سێیەم جارە کە دەدزرێت و دەستنووسە و تەمەنی دەگەڕێتەوە بۆ 1000 ساڵ پێش ئێستا و لە گوندی نگڵی نێوان سنە و مەریواندا پارێزرابوو.\n🏟 Parti: Kürdistan demokratik partisi\n👁 Bu başlık 8,214 defa görüntülendi\n📊 Istatistik Başlık Sayısı 382,585\nİlgili Dosyalar 50,243\n🗄 Kaynaklar 16,110\n| Sayfa oluşturma süresi: 0,546 saniye!